“Syukur Ada Suami Sporting, Kadang-Kadang Isa Yang Masak & Cuci Pinggan”

Sudah lebih sebulan mendirikan rumah tangga, pelakon Risteena Minum mengakui kehidupan bersama suami yang juga pelakon dan penyanyi, Isa Khan semakin bahagia.

Risteena turut menyifatkan dirinya bertuah kerana memiliki suami yang memahami dan sporting. Malah, Risteena berkata Isa sentiasa membantu membuat kerja rumah.

“Tahun ini seronok dan teruja sambut Ramadan dan bakal menyambut Aidilfitri pertama sebagai suami isteri. Kami sudah fikir nak warna sedondon, buat rumah terbuka dan pelbagai perancangan difikirkan.

“Kalau dulu masa masih bujang kehidupan lain, sekarang sudah ada komitmen terutama kena masak untuk dia. Dulu bangun pagi mak sudah siap masak. Sekarang lain, kena basuh baju, masak, cuci pinggan dan kerja rumah semuanya buat sendiri.

“Saya seronok semua ini sebab suami seorang yang sangat membantu. Kadang-kadang Isa yang masak dan mencuci pinggan. Pendek kata dia bukan harapkan saya buat seorang. Saya bersyukur ada suami yang sangat ‘sporting’,” katanya.

Kata Risteena lagi, suaminya juga bukan jenis meminta untuk disediakan segala macam perkara. Jika dia penat untuk masak, Isa akan mengajak keluar makan atau beli sahaja.

“Saya bukan jenis bangun pagi, tapi suami ya. Jam 5.30 pagi dia sudah bangun dan dia juga tidur awal. Bangun pagi dia sudah buat aktiviti sendiri, tapi tak pernah harapkan saya siapkannya sarapan setiap pagi. Dia tak pernah kejut pun. Kalau bangun saya yang cari dia. Dia okey saja.

“Kalau saya penat dan tak larat nak masak, dia akan cakap buat tempahan saja atau ajak makan luar. Jadi saya tak pernah rasa susah langsung sepanjang sudah bergelar isteri. Dia tak pernah tetapkan pun semua perkara kena buat untuk dia,” katanya.

Risteena dan Isa Khan mendirikan rumah tangga pada 12 Mac lalu dalam satu majlis pernikahan yang diadakan di Masjid Tuanku Mizan Zainal Abidin, Putrajaya.


Baru Usia Setahun, Anak Bongsu Aeril Zafrel Dah Pandai Main TikTok

Pasti ramai tahu pelakon terkenal Aeril Zafrel yang digelar sebagai ‘Raja TikTok’ atau ‘Presiden TikTok Malaysia’. Ada sahaja gelagat lucunya dikongsikan di aplikasi tersebut.

Jadi tidak hairanlah jika anaknya turut mengikut jejak langkahnya.Tapi, yang comelnya bila anak bongsunya, Ayya Soffya baru berusia setahun sudah pandai beraksi di hadapan kamera.

Menerusi video yang dimuat naik di Instagram, Ayya dilihat sudah pandai menari mengikut rentak muzik sambil diikuti kakaknya, Hayla Maghfiratul Adzkiya.

Video tersebut mendapat pelbagai reaksi daripada netizen yang memuji kecomelan anak pelakon itu dan mengatakan Ayya mengikut jejak bapanya.

Aeril Zafrel dan Wawa Zainal mendirikan rumah tangga pada tahun 2013. Pasangan ini dikurniakan tiga cahaya mata, Ahmad Fakhruddin Attar, Hayla Maghfiratul Adzkiyaa dan Aya Soffya.


“Saya Dah Tak Sesuai Berlakon Cinta Tiga Segi, Rebut Lelaki”

Sudah bergelar isteri dan ibu, pelakon Nur Fazura berkata dia sudah tidak sesuai melakonkan watak percintaan tiga segi serta wanita yang berebut lelaki.

Kini lebih memilih watak untuk dilakonkan, Fazura berkata dia tertarik jika mendapat peluang menjayakan watak lebih ke arah perjuangan dan semangat kental seorang wanita.

“Buat masa ini, memang saya belum ada menjayakan aktiviti penggambaran drama. Tapi, tawaran untuk berlakon yang datang, ada banyak. Cuma, jalan cerita watak akan dilakonkan itu saya rasa sudah kurang sesuai untuk dibawakan.

“Kisah cinta tiga segi tak sudah, menangis lagi kerana lelaki, saya rasa dah tak perlu dilakonkan lagi. Apapun, saya akui ada tertarik dengan tawaran jalan cerita dan watak diberikan pengarah, Michael Ang untuk drama terbarunya nanti,” katanya.

Bagaimanapun, Fazura berkata dia tidak boleh berlakon seperti dahulu dan keutamaannya kini tertumpu kepada anak Nur Fatima Aisya, kini berusia enam bulan.

“Saya dah tak boleh bekerja macam dahulu. Kalau ‘call time’ penggambaran jam 6 pagi dan habis pula jam 1 pagi, saya memang tak boleh terima. Jadi, kalau ada produksi yang boleh ikut masa saya, Insya Allah akan dipertimbangkan.

“Bagi saya, terserah pada rezeki Allah. Kalau ada, terima, asalkan tidak mengganggu masa bersama Fatima. Untuk stamina bekerja, saya memang tiada masalah kerana sangat suka bekerja. Tahun lalu pun, beberapa hari sebelum bersalin, saya masih lagi bekerja,” katanya.

Fazura mendirikan rumah tangga dengan Fattah Amin pada 27 November 2017. Pasangan itu dikurniakan cahaya mata perempuan, Fatima pada 2 Oktober tahun lalu.


“Duit Banyak, Rumah Besar, Tak Boleh Bawa Mati Pun”

Mengakui sebelum ini terlalu hanyu dengan dunia, pelakon Amar Baharin berkata ada hikmah di sebalik pandemik Covid-19 melanda dunia sekaligus mendekatkan dirinya dengan agama.

Amar berkata selama ni dia terlalu sibuk mengejar hal dunia, namun berikutan Covid-19 berlaku, dia dapat meluangkan masa melakukan ibadah.

BACA: Ditegur Biarkan Anak Berambut Panjang, Amar Baharin Ada Sebab Tersendiri

“Ada hikmah Covid-19 melanda dunia. Buat saya, selama ini terlalu kejar dunia. Solat selalu tinggal sebab sibuk dengan kerja. Amalan lain jangan ceritalah. Memang ke laut.

“Sekarang ini, tinggal solat rasa dosa besar sangat. Lambat sikit tunaikan solat rasa tak senang duduk. Insya-Allah, saya harap dapat istiqamah begini sampai saya mati,” katanya.

Sejak kebelakangan ini dilihat sering berkongsi posting menghafaz Al-Quran, Amar berkata untuk mengakui proses perubahan yang sedang dilaluinya kini sebagai satu hijrah.

“Ada orang dua tiga hari sertai aktiviti tabligh, terus kata diri sudah berhijrah, pakai serban dan sebagainya. Tapi, itu terpulang.

“Kadang-kadang, saya malu untuk mengaku apa yang sedang berlaku dalam hidup sekarang adalah satu hijrah. Saya hanya nak jadi manusia yang lebih baik dan semoga Allah tetapkan iman saya.

“Semakin saya berusia, semakin saya sedar yang dunia ini hanya sementara. Duit banyak-banyak, kereta dan rumah besar, semua itu tak boleh bawa mati pun,” katanya.


Wakaf Digalakkan, Bukan Diwajibkan

Macam yang anda sedia maklum amalan berwakaf adalah satu ibadah yang amat dituntut oleh Islam. Ibadah yang berbentuk sedekah jariah ini menjanjikan ganjaran pahala berterusan dan berkekalan kepada pewakaf buat selama-lamanya selagi harta yang diwakafkan itu kekal dan dimanfaatkan oleh orang ramai.

Sejarah pun membuktikan bahawa wakaf ini memainkan peranan amat penting dalam pembangunan ekonomi sesebuah negara. Menerusi amalan ini juga, kekayaan dapat diagihkan semula bagi tujuan pembangunan ekonomi sekali gus memberi impak besar kepada masyarakat dan negara.

Jadi, tidak mengejutkan lah apabila banyak negara menjadikan amalan ini sebagai salah satu cara membangun dan menambah baik taraf kehidupan rakyat. Antaranya Singapura, United Kingdom, Kuwait dan negara-negara lain.

Macam di Singapura, terdapat tidak kurang daripada 100 skim wakaf berdaftar. Salah satu kaedah yang digunakan di negara tersebut ialah menerusi Dana Simpanan Pekerja (CPF) yang mana tidak kurang daripada 170,000 pekerja beragama Islam mencarum antara $2 (RM6.17) hingga $11.50 (RM35.50).

Hasilnya kira-kira $6 juta atau RM18.52 juta dapat dikumpul setahun dan diagihkan untuk projek pembangunan masjid atau madrasah serta program kebajikan untuk orang miskin dan golongan memerlukan.

Di United Kingdom pula pertubuhan bukan kerajaan Islamic Relief memperkenalkan beberapa jenis wakaf bagi membantu umat Islam di seluruh dunia antaranya wakaf air dan sanitasi, wakaf kesihatan, wakaf pendidikan, wakaf anak yatim, wakaf bantuan kecemasan, wakaf pendapatan dan wakaf dana masa hadapan.

Program ini turut memberi manfaat besar kepada penduduk dunia seperti kanak-kanak di Palestin, mangsa perang di Bosnia dan penduduk miskin di Bangladesh, Mali, Sudan dan banyak lagi negara lain.

Amalan ini juga sudah lama dilaksanakan di Malaysia menerusi pelbagai kaedah yang diperkenalkan sama ada oleh institusi kewangan, pertubuhan bukan kerajaan mahupun pihak berkuasa agama seperti majlis agama Islam negeri-negeri sebagai pemegang amanah harta wakaf.

Dan apabila kerajaan Perikatan Nasional (PN) menyedari kepentingan berwakaf ini, Pelan Induk Wakaf Nasional (PIWN) akan diwujudkan dalam memastikan pengurusan wakaf yang lebih cekap selain dapat memaksimumkan mobilisasi asset wakaf pada masa hadapan.

Perdana Menteri Tan Sri Muhyiddin Yassin ketika melancarkan Bulan Wakaf Kebangsaan 2021 baru-baru ini menegaskan menerusi pelan ini peranan wakaf akan dapat diperkasakan untuk meningkatkan pembangunan ekonomi negara sekali gus memberi lebih banyak manfaat kepada masyarakat tanpa mengira agama, kaum mahupun keturunan.

Beliau juga menggariskan empat perkara yang perlu diberi perhatian antaranya meningkatkan tabungan dana wakaf bagi membolehkan banyak lagi aset wakaf diwujudkan.

Ketua Setiausaha Negara Tan Sri Mohd. Zuki Ali sudah meluluskan pekeliling berkaitan tatacara pelaksanaan sumbangan wakaf tunai melalui potongan gaji secara sukarela bagi pegawai awam bagi tujuan tersebut.

Pelancaran Bulan Wakaf Kebangsaan dalam bulan Ramadan ini sangat kena pada tempatnya. Bagaimanapun ada segelintir ahli politik terdesak cuba mempolitikkan ibadah ini dengan mengaitkannya dengan keadaan ekonomi negara.

Ahli-ahli politik terdesak itu turut menuduh kononnya kerajaan sudah tidak ada wang lagi kerana telah membelanjakan RM600 bilion dalam Belanjawan 2021 dan disebabkan itu penjawat awam digalakkan mewakafkan potongan gaji mereka untuk membantu ekonomi negara.

Kalau kita lihat kepada pekeliling tersebut jelas menyatakan bahawa ‘potongan gaji secara sukarela, ‘bukan diwajibkan dan tidak ada paksaan sedikitpun. Pekeliling itu pun sudah dikeluarkan pada tahun lalu lagi.

Kakitangan awam yang membuat potongan gaji pun tahu berwakaf adalah satu ibadah yang sangat dituntut oleh Islam. Pahalanya tidak putus-putus mengalir apatah lagi pada bulan Ramadan penuh berkat ini.

Mengaitkan galakan berwakaf dengan negara sudah tidak ada wang lagi adalah satu tindakan ‘low class’ dan memalukan diri sendiri. Bercakaplah tentang isu-isu lain yang lebih penting dan berguna di bulan penuh berkat ini.

Jauhilah perbuatan yang boleh membawa kepada kancah fitnah. Janganlah hanya kerana mahu kekal relevan di Facebook, sanggup menjadi penembak curi tetapi sekadar berpeluru kapur!.


Sertai Jemaah Tabligh, Nash Tak Mahu Heboh Takut Timbul Sifat Riak

Baru-baru ini tular gambar di media sosial penyanyi penyanyi rock terkenal tanah air, Datuk Nashrudin Elias atau Nash menyertai jemaah tabligh.

Mengakui sudah lima tahun menyertai kumpulan tersebut, Nash berkata tidak menjadi keperluan untuk berkongsikan gambar atau menguar-uarkan hal pembabitannya kerana bimbang timbul sifat riak.

“Takut timbul sifat ujub, riak atau rasa diri bagus, walhal saya pun jahat, masih seorang pencetus dosa yang sentiasa nak belajar dan baiki diri. Nanti orang kata baru nak ingat agama bila sudah berumur, nak mati.

“Padahal, kematian itu bila-bila masa saja dan sepanjang hidup kita kena belajar, cari ilmu. Lagipun, sejak zaman dengan kumpulan Lefthanded lagi saya dah bawa lagu-lagu bercorak ketuhanan dan ada unsur dakwah.

“Lagu Alam dan Pencipta, Seruan, Qabul, itu antara lagu-lagu Lefthanded yang bercorak ketuhanan,” katanya.

Mengulas mengenai tanggapan masyarakat yang menjauhkan diri daripada golongan tersebut, Nash berkata jemaah tabligh bukan gerakan ajaran sesat.

“Saya tahu sesetengah masyarakat masih tabu. Dulu waktu muda, saya sendiri pun lari masuk dalam rumah bila tengok jemaah tabligh. Iyalah konon-konon nak dakwahkan kita.

“Sepatutnya, kita kena bersyukur bila didekati dengan mereka ini kerana sekurang-kurangnya dapat pendedahan tentang ilmu agama dan melihat keindahan Islam,”katanya.


Lama Menghilang, Kekasih Maklum Janna Nick Sedang Berehat Dari Media Sosial

Minggu lalu, perkongsian pelakon dan pengacara Janna Nick mengejutkan ramai apabila memuat naik video luahan hatinya yang tertekan dengan urusan kerja sehingga menitiskan air mata.

Menurut Janna, dia terlalu bekerja keras sehingga fizikalnya letih namun tidak mampu melawan fikirannya yang hanya memikirkan tentang kerja.

Selepas perkongsian tersebut, Janna tidak lagi memuat naik sebarang perkongsian di Instagram, malah tiada gambarnya di profil platform tersebut.

Terbaru, kekasihnya Dini Schatzmann memaklumkan teman wanitanya itu sedang berehat daripada menggunakan media sosial serta telefon bimbit bagi menenangkan fikiran.

“Yang saya tahu dia sedang melalui sesuatu ketika ini. Buat masa sekarang, dia sedang berehat (break) daripada menggunakan telefon bimbit dan media sosial,” katanya.

Dalam pada itu, pelakon berdarah kacukan itu berkata dia juga masih belum berkesempatan untuk berjumpa dengan Janna kerana sibuk dengan penggambaran drama.

“Saya belum dapat berjumpa dengan Janna jadi saya tak pasti bagaimana keadaannya,” katanya.


Cium Kaki Lelaki, Lakonan Ellie Suriaty Buat Ramai Terkejut

Baru-baru ini hangat diperkatakan mengenai babak telefilem Ayat Dari Langit memaparkan pelakon Ellie Suriaty menjirus air lalu mencium kaki seorang lelaki sekaligus membuatkan ramai terkejut.

Ramai yang memuji kehebatan lakonan Ellie yang sanggup melakukan apa sahaja demi menjayakan watak dan babak yang diberikan.

Meskipun cerita tersebut ada berunsur pengajaran dan iktibar mengenai ajaran sesat, bagaimanapun ada yang meluahkan rasa bimbang apabila babak tersebut muncul di kaca televisyen kerana takut ada yang terpengaruh.

Tidak kurang juga ada yang mempersoalkan kaki siapakah yang dicium oleh Ellie serta apakah reaksi suaminya apabila melihat babak tersebut.

Difahamkan, drama arahan Rashid Sibir itu akan disiarkan pada jam 9 malam ini. Ayat Dari Langir mengisahkan kehidupan Ustaz Muiz dan isterinya yang mengajar ajaran sesat dan mahu pengikutnya mengikut telunjuk mereka.


Che Ta Nafi Rumah Tangga Di Ambang Perceraian

Pelakon jelita Che Ta atau nama sebenarnya Rozita Che Wan menafikan rumah tangganya dengan suami, Zain Saidin kini di ambang perceraian.

Che Ta berkata tiada sebab hubungan rumah tangga mereka bergolak hanya kerana jarang berkongsi foto di media sosial.

BACA: Bawa Watak Wanita Tua, Che Ta Nafi Nak Berlakon Jadi Cantik Saja

“Masya-Allah mana ada. Pasal apa nak bercerai, orang tu nak Zain ke? Baru semalam kami sembahyang tarawih anak-beranak.

“Zain memang jarang nak ambil gambar pun. Dia bukan macam saya. Tengok sendiri akaun Instagram dia memang bukan jenis rajin upload gambar pun,” katanya.

Mengakui perkahwinan memang ada pasang surut, bagaimanapun hubungannya dengan suami baik-baik sahaja dan tiada masalah.

“Saya pun pelik keluar cerita macam ini. Kami tak bergaduh pun. Kami dah faham perangai masing-masing. Jadi, tiada masalah.

‘Kami baru sahaja selesai mencari sampin raya. Kami dalam perjalanan nak pergi berbuka puasa di rumah adik saya,” katanya.

Che Ta mendirikan rumah tangga dengan Zain pada 2013 dan dikurniakan seorang cahaya wanita, Aaisyah Dhia Rania yang kini berusia tujuh tahun.


Michael Ang Hairan Sikap Orang Malaysia Tayang Kereta Mewah Tapi Duduk Rumah Sewa

Perkongsian penerbit dan pengarah terkenal Michael Ang mendapat perhatian ramai yang hairan dengan sikap rakyat Malaysia gemar menayang kehidupan mewah di media sosial.

Michael berkata lebih hairan segelintir mereka yang gemar menunjuk-nunjuk memakai kereta mewah dan barangan berjenama masih duduk di rumah sewa.

BACA: Michael Ang Bengang PU Rahmat Tegur Kamal Adli Lamar Uqasha

“Kenapa orang Malaysia sanggup tayang dan beli kereta mahal tapi duduk rumah sewa! Tayang kat media sosial pakai benda berjenama tapi pakai harta orang lain untuk tayang.

“Bagi saya, rumah lebih baik daripada kereta. Sekurang-kurangnya harga rumah semakin naik. Kalau beli sendiri rasa dia jauh lebih sedap dari pinjam benda orang dan tayang cakap benda sendiri.

“Dalam hidup ini tak berhutang, tak mencuri, tak menipu adalah kehidupan yang paling bahagia walaupun rumah flat atau baju Uniqlo saja. Betul tak?” katanya.

Dalam pada itu, menerusi satu lagi perkongsian, Michael turut memberi pandangan mengenai ganerari muda yang dilihat tidak bersungguh-sungguh dalam melakukan pekerjaan.

“Kenapa anak muda Malaysia ini kalau nak dapatkan kerja bulan dan bintang dijanjikan. Tapi bila dah mula kerja, kerja macam tahi! Sekarang nak dapat kerja bukan senang,” katanya.


Mesra Dengan Azira Shafinaz, Sharnaaz Ahmad Dah Jumpa Pengganti?

Bekas isterinya, Noor Nabila selamat melangsungkan perkahwinan bulan lalu, ramai mendoakan pelakon Sharnaaz Ahmad segera bertemu jodoh.

Bagaimanapun, tiada angin tiada ribut timbul dakwaan mengatakan Sharnaaz sudah bertemu pengganti. Menerusi laman Cari Forum, hangat diperkatakan gambar mesra pelakon itu bersama Azira Shafinaz.

BACA: Shukri Yahaya Usik Sharnaaz Ahmad Nak Bawa Naik Belon Panas

Menerusi gambar yang dikongsikan di Insta Story, Sharnaaz mengucapkan terima kasih kepada Azira juga ahli kumpulan DeFam, disertakan emoji ‘kiss’ kerana memberikan hadiah pelitup muka.

Sebelum ini, Sharnaaz juga dilihat ada memuat naik posting mengucapkan selamat ulang tahun kelahiran buat Azira pada September lalu.

Malah, di Twitter juga ada beberapa netizen mengatakan Sharnaaz dan Azira serasi bersama serta berharap kedua mereka bertemu jodoh.

Terdahulu, Sharnaaz mendirikan rumah tangga dengan Noor Nabila pada 31 Mac 2017, namun bercerai pada Julai tahun lalu.

Tahun lalu, media melaporkan Azira sedang bercinta dengan ahli perniagaan, Yasser Khan. Bagaimanapun,setakat ini masih tidak diketahui status hubungan mereka.


Foto BCL Peluk Ariel NOAH Dari Belakang Jadi Perhatian

Sejak beberapa bulan lalu hangat diperkatakan hubungan penyanyi Bunga Citra Lestari dan Ariel NOAH dikatakan semakin rapat.

Terbaru, hangat diperkatakan mengenai foto memaparkan kedua-dua selebriti kelihatan mera dan BCL dilihat memeluk Ariel dari belakang dan bersandar pada bahu.

Keakraban hubungan mereka sering diperkatakan sejak kebelakangan lebih-lebih lagi kedua mereka sering terlibat dalam projek yang sama sehingga mereka dikatakan sedang hangat bercinta.

Difahamkan, foto tersebut adalah salah satu scene dalam muzik video terbaharu karya dari mereka iaitu Mencari Cinta.

BCL berkahwin dengan Ashraf Sinclair pada 8 November 2008 dan dikurniakan seorang anak lelaki, Noah Aidan Sinclair kini berusia 11 tahun. Ashraf meninggal dunia pada 18 Februari 2020 akibat serangan jantung.


“Orang Dalam Agama Yang Minta-Minta Sangat Aku Jauh Dari Agama Islam!”

Hampir sebulan berlalu, namun usahawan sensasi Sajat atau nama sebenarnya Muhammad Sajjad Kamarzaman masih tidak dapat dikesan lagi selepas waran tangkapnya dikeluarkan mahkamah tinggi syariah.

Bagaimanapun, sejak semalam Sajat ada mengeluarkan kenyataan menyentuh perihal agama. Sajat juga mendakwa mereka yang berada dalam agama memintanya menjauhkan diri dari agama Islam.

BACA: “Biar Tak Ada Agama, Dari Ada Agama Tapi Rasa Bagus Tak Pernah Buat Dosa”

Kata Sajat semakin dia cuba mempertahankan, semakin ramai yang membuli, menghukum serta menghina dirinya.

“Orang dalam agama yang minta minta sangat aku jauh dari agama Islam. Lagi aku pertahankan, lagi mereka buli aku, hukum aku, hina aku. Orang-orang acah-acah alim, semua maki, hina, herdik, beri sindiran yang menghina,” tulisnya.

Terdahulu, menerusi Insta Story Sajat seakan memerli sesetengah pihak yang merasakan diri mereka tidak pernah berbuat dosa serta menggelar mereka munafik.

Sudah hampir sebulan diburu Jabatan Agama Islam Selangor (JAIS), Sajat masih belum berjaya ditangkap sejak waran tangkap ke atasnya dikeluarkan 23 Februari lalu. Terdahulu, pihak polis memaklumkan kemungkinan Sajat berada di luar negara.


Pelakon Veteran Abu Bakar Omar Meninggal Dunia

Dukacita dimaklumkan pelakon veteran Abu Bakar Omar dikhabarkan meninggal dunia pagi tadi di Kedah Medical Central selepas didapati mengalami masalah jantung.

Berita duka itu dimaklumkan oleh anak Allahyarham sendiri, Mohd Zainuddin Abu Bakar menerusi sebuah posting di Facebook sebentar tadi.

“Di kemuliaan pagi Jumaat 4 Ramdhan 1442H bersamaan 16 April 2021 jam 9.04 pagi.. Dengan sedih keluarga memaklumkan bahawa ayahanda kami Tuan Haji Abu Bakar Omar telah dijemput kembali ke rahmatullah,” tulisnya.

Menurutnya lagi, jenazah Allahyarham bapanya akan disolatkan di Masjid Al Ghufran sebelum dikebumikan di Tanah Perkuburan Islam Akar Peluru selepas waktu Asar.

Dilahirkan di Titi Gajah, Alor Setar pada 25 April 1948, Allahyarham banyak membintangi filem dan drama tempatan. Antara filem popular Cinta Kolestrol, Hingga Hujung Nyawa dan Duyung.

Paling terbaru, Allahyarham membintangi drama Khilaf Terakhir yang ditayangkan pada Januari lalu.


Erra Fazira Masih Bertegur Dengan Bekas-Bekas Suami

Pernah berdepan perceraian sebanyak dua kali, pelakon Erra Fazira berkata dia tidak mempunyai sebarang masalah untuk berkomunikasi dengan dua bekas suaminya.

Erra berkata masing-masing masih menjalin hubungan baik atas dasar profesionalisme. Bagaimanapun, dia menghormati bekas-bekas suaminya yang kini mempunyai kehidupan sendiri.

“Saya tiada masalah, malah tetap baik dengan bekas suami kerana saya seorang yang menghormati perjalanan kehidupan baru orang lain. Jadi saya tak ada campur sangat.

“Cumanya kalau ada berjumpa dan sebagainya, saya okay, baik dan boleh sahaja untuk bertegur sapa. Cumanya saya tiada berhubung selalu dengan mereka kerana saya hormat kehidupan orang lain,” katanya.

Terdahulu, Erra pernah mendirikan rumah tangga dengan pelakon dan pengarah Datuk Yusry Abdul Halim pada 2003 namun berpisah pada 2006.

Erra kemudian mendirikan rumah tangga dengan Engku Emran pada 2007 namun bercerai pada 2014. Hasil perkahwinan mereka dikurniakan seorang cahaya mata, Engku Aleesya kini berusia 12 tahun.


#RiangRyoRaya Nak Bagi Iphone 12! Lekas Beli & Menang Dengan Ninja Van

Cubalah anda bayangkan Raya tahun ni boleh berselfie dengan telefon bimbit baharu. Iphone 12 pula tu, woot! Gais, bukan kaleng-kaleng ini. Mesti meriah Raya anda tu nanti. Gambar penuh album gituw.

Bukan itu saja gais, anda juga boleh menang lebih RM30,000 dengan hadiah-hadiah lumayan lain termasuklah Ipad, laptop Acer Travelmate P2, Dyson vacuum dan banyak lagi hadiah yang pasti buatkan anda jaw dropped!

Macam mana nak memang hadiah tu gais? Mudah jer. Anda hanya beli apa-apa jer barang yang anda nak dan gunakan Ninja Van untuk membuat penghantaran barang anda tu. Tapi sebelum tu, pastikan anda membeli belah daripada seller yang menggunakan kurier Ninja Van tau.

Takkan semudah ini? Iyee betul, tak tipu! Meh usha di IG ni ha…

Kalau nak menang hadiah-hadiah lumayan macam kami sebutkan tadi di atas, anda perlu lah join peraduan #RiangRyoRaya ni! bermula dari 22 Mac sehingga 2 Mei ini sahaja tau! So jangan tangguh-tangguh lagi.

Dan apa yang paling best, lagi banyak anda gunakan servis Ninja Van sebagai kurier penghantaran, lagi tinggi peluang anda untuk menang. Wow! Tengok step kat bawah ni:

1. Beli & gunakan Ninja Van untuk penghantaran barang.
2. Terima bungkusan & masukkan Tracking ID ke dalam borang peraduan di LINK INI.
3. Follow @ninjavanmalaysia di Facebook dan Instagram

Haa..hanya dengan langkah mudah ni jer anda dah boleh menang hadiah lumayan yang kami sebutkan di atas tadi. Bila lagi gais, inilah masanya anda kena pulun! Rugi weh kalau tak join.

Klik LINK INI untuk info lanjut. Kalau anda masih lagi kurang faham, boleh jer klik LINK INI  Semua soalan-soalan anda akan terjawab nanti.

Layari juga media sosial di bawah ini untuk anda LIKE dan FOLLOW!


“Saya Berhak Untuk Bahagia, Syukur Sudah Keluar Dari Hidupnya” -Suami Serina

Sejak minggu lalu hangat diperkatakan mengenai penikahan pelakon Serina Redzuawan dengan seorang pegawai polis berpangkat inspektor dikenali sebagai Meor Muhammad Aidid Meor Jamaluddin.

Menafikan Serina punca keretakan rumah tangganya dengan Nur Hamizah Shaffee, Aidid berkata hubungannya bekas isteri sudah lama bermaslah dan hambar.

BACA: Berbulan-Bulan Diabai Bekas Isteri, Aidid Akui Nikahi Serina Februari Lalu

“Serina bukan punca keruntuhan rumah tangga kami kerana terus terang, hati saya ini sudah lama tertutup buatnya (Hamizah).

“Satu fakta yang saya tak boleh nafikan, sewaktu bernikah dengan Serina, Hamizah masih lagi isteri saya. Namun tidak timbul soal bermadu kerana kami bercerai secara sah pada 9 Mac lalu,” katanya.

Dalam pada itu, Aidid turut meminta bekas isterinya itu berhenti menyalahkan Serina. Aidid berkata dia berhak untuk bahagia dan meluahkan rasa syukur sudah bebas daripada bekas isterinya.

“Saya kenal Serina sekitar setahun lalu. Saya berhak untuk bahagia dan ada masa depan yang lebih baik dan bersyukur kerana sudah keluar dari hidupnya dan bekas keluarga mentua yang sering mempergunakan saya untuk kepentingan perniagaan kolej mereka.

“Jadi berhentilah berpura pura jadi mangsa. Tak perlulah sampai tahap nak buka cerita lama dan mencari perhatian media. Hentikan segala tohmahan dan hormati kerjaya saya sebagai polis,” katanya.

Jumaat lalu, Serina mengumumkan perkahwinannya menerusi Instagram. Bagaimanapun, bapanya Chef Wan berkata pernikahan anaknya itu langsung tidak diketahuinya dan mendakwa Serina berkahwin di Thailand.


Komen Jangan Rentas Negeri, Fazura Nafi Sindir Sesiapa

Baru-baru hangat diperkatakan apabila tular video memaparkan pelakon Fazura memberikan komen mengenai ‘rentas negeri’ di program Muzikal Lawak Superstar 2 (MLS2).

Namun, lain jadinya apabila netizen mengaitkan komen tersebut dengan isu panas ketika itu berhubung Neelofa dan suaminya PU Riz.

Tidak pernah sekali terlintas dalam fikiran untuk menyindir sesiapa, Fazura berkata dia tidak pernah mencampuri urusan mahupun tepi kain orang lain.

“Tak pernah terfikir pun nak menyindir sesiapa. Memang saya seorang yang suka berterus terang. Kalau ada yang nak buat spekulasi, terpulang. Masa dan fikiran saya hanya untuk keluarga serta kerjaya,” katanya.

Difahamkan, Fazura yang menjadi salah seorang juri memberikan komen kepada kumpulan UNI yang dianggotai Atu Zero, Fad Bocey dan Fakhrul UNIC berdasarkan persembahan mereka.

“Sebagai seorang juri, saya mempunyai tugas untuk memberi komen berkaitan dengan persembahan peserta. Sebagai figura awam juga, saya ada hak untuk bersuara. Saya menyampaikan mesej yang baik,” katanya.


Tahun Ketiga Berhijab Masa Ramadan, Zizi Kirana Mohon Doa Agar Terus Bertudung

Seperti tahun sebelum ini, tahun ini merupakan tahun ketiga penyanyi Zizi Kiran berhijab sepanjang bulan Ramadan. Penyanyi lagu Eh! itu  berkata dia mengenakan tudung atas kerelaan sendiri.

Zizi berkata dia turut memohon orang ramai supaya mendoakan yang baik-baik agar selepas ini dia akan terus berhijab.

BACA: Buang Baju Seksi, Zizi Kirana Tak Nak Derma Takut Galak Orang Buat Dosa

“Alhamdulillah, tahun ketiga saya masih saya..bulan Ramadan ini saya teruskan bertudung.

“Sama seperti yang saya pernah katakan sebelum ini…saya mohon orang ramai mendoakan yang baik. Manalah tahu saya akan terus bertudung selepas ini,” katanya.

Menerusi Instagram, Zizi dilihat ada memuat naik fotonya mengenakan tudung dan jubah. Rata-rata netizen memuji penampilannya itu serta mendoakan agar kekal tampil sedemikian.

Sejak beberapa bulan lalu, Zizi  tampil dengan imej sopan serta sudah pun memadam foto seksi di Instagram. Malah, Zizi juga tidak lagi memiliki pakaian seksi yang pernah dipakainya dahulu.


Jarang Kongsi Aktiviti Di Media Sosial, Ben Amir Nak Nampak Mahal

Boleh dikatakan ramai selebriti menggunakan media sosial untu lebih dekat dengan peminat, namun berbeza buat pelakon Ben Amir memilih untuk tidak terlalu memaparkan aktiviti harian kepada umum.

Menurut Ben atau nama sebenarnya Muhammad Amir Sabaruddin, dia mempunyai sebab tersendiri tidak berbuat demikian serta mahu menjaga eksklusif.

“Saya memang jaga eksklusiviti sebab lagi susah nak jumpa, lagi mahal benda itu dan buat orang tertunggu-tunggu… disebabkan itu, saya tak post sangat tentang kehidupan peribadi di media sosial.

“Bagi saya strategi ini menjadi dan berkesan untuk kerjaya saya sebab buat peminat lagi tertunggu-tunggu,” katanya.

Dalam pada itu, Ben berkata dia bukan seorang yang sombong, malah sesiapa yang mengenalinya pasti mengetahui tentang personaliti sebenarnya.

“Siapa-siapa yang kenal dengan saya tahu saya ini macam mana orangnya, perkataan kekwat (sombong) itu tidak pernah wujud dalam hidup saya (disebabkan jarang berkongsi kisah peribadi buat tatapan umum),” kataya.


Umur Dah 37 Tahun, Zizan Razak Doa Cepat Dapat Jodoh

Usia kini sudah mencecah 37 tahun, pelawak dan perlakon terkenal, Zizan Razak mendoakan agar segera dipertemukan jodoh.

Berkongsikan ucapan hari lahir untuk dirinya di Instagram, Zizan turut mendoakan agar Allah sentiasa merahmati dirinya dan dimurahkan rezeki.

BACA: Masih Kena Bahan, Netizen Simpati Zizan Razak Asyik Jaga Jodoh Orang

“Assalamualaikum. Ucapan happy birthday buat mu Mohd Razizan Bin Abdul Razak. Semoga terus berjaya dan berjaya. Jangan pernah berhenti buat orang tersenyum.

“Semoga Allah merahmati mu selalu dan sihat sentiasa murah rezeki dan dipanjangkan umur. Segala usaha mu dipermudahkan jua jodoh dipercepatkan. Amin,” tulisnya.

Perkongsian Zizan itu mendapat pelbagai reaksi daripada rakan artis dan peminat yang turut mendoakan pelakon itu segera dipertemukan jodoh.

Terdahulu, Zizan pernah menjalin hubungan cinta dengan pelakon Juliana Evans dan juga Emma Maembong namun terputus di tengah jalan. Malah, Mira Filzah juga tidak terlepas dari kontroversi percintaan bersama pelawak berusia 36 tahun itu.


PM Ingatkan Pengunjung Agar Patuhi SOP Di Bazar Ramadan

Perdana Menteri, Tan Sri Muhyiddin Yassin mengingatkan semua pengunjung supaya mematuhi prosedur operasi standard (SOP) di bazar Ramadan.

Muhyiddin berkata, penularan COVID-19 masih belum pulih dan rakyat perlu memastikan keselamatan diri serta orang lain.

“Saya berharap pengunjung dapat mematuhi SOP, bukan hanya di bazar Ramadan di Putrajaya tetapi di bazar lain di seluruh negara.

“Keadaan COVID-19 ini belum reda dan kita perlulah berhati-hati untuk menjaga keselamatan diri dan juga orang di sekeliling,” katanya menerusi status yang dimuat naik di akaun Facebook malam semalam.

Dalam status sama, Muhyiddin berkata, beliau meluangkan masa membeli juadah berbuka di bazar Ramadan di Presint 3, Putrajaya selepas selesai waktu bertugas.

Perdana Menteri berkata, beliau sempat berbual-bual dengan peniaga dan pengunjung selain meninjau tahap pematuhan SOP di bazar Ramadan, ketika tempoh pelaksanaan Perintah Kawalan Pergerakan (PKP).

“Saya dapati pihak penganjur ada mengambil langkah-langkah perlu. Antaranya memisahkan laluan masuk dan keluar pengunjung, jumlah gerai dikurangkan bagi mewujudkan jarak bersesuaian serta menempatkan petugas bagi mengingatkan pengunjung mengenai pematuhan jarak fizikal.

“Amalkanlah penjarakan fizikal dan cuci tangan menggunakan ‘sanitizer’ sebelum dan selepas berada di tempat yang dikunjungi ramai orang,” katanya.

Beliau turut mendoakan rezeki peniaga dilipat-gandakan sepanjang Ramadan dan dijauhkan daripada jangkitan COVID-19.


Isteri Along Eyzendy Sanggup Dermakan Buah Pinggang Buat Suami

Umum mengetahui sebelum ini pelakon Along Eyzendy, memaklumkan dirinya menghidap sakit buah pinggang kronik. Malah, Along berkata buah pinggangnya rosak dan hanya 19 peratus berfungsi.

Terbaru, menerusi satu entri di Facebook, Along berkata dia berada di Hospital Selayang sejak lima hari lalu untuk menjalani pembedahan menerima buah pinggang baru yang didermakan oleh isterinya, Hamidah Mohd. Yatim.

Along turut memberitahu dia dan isteri akan menjalani pembedahan pagi ini serta mengharapkan doa daripada orang ramai agar pembedahan berjalan dengan lancar.

Kata pelakon berusia 42 tahun itu, isterinya kelihatan lebih tenang berbanding dia kerana pernah menjalani pembedahan melahirkan anak sebanyak tiga kali sebelum ini.

Di akhir perkongsian itu, Along turut meluahkan rasa syukur tidak terhingga kerana dikurniakan isteri yang setia dan sanggup berkorban dengan mendermakan sebelah buah pinggangnya.

“Isteri lebih kuat lebih cekal Dan lebih positif. Kalau tak dia tidak akan ambil keputusan yang sangat besar dengan mendermakan sebelah buah pinggangnya pada aku. Suatu keputusan yang belum tentu semua orang mampu untuk melakukannya. Termasuk aku.

“Aku sangat bertuah Alhamdullilah… Mohon kalian doakan keselamatan kami berdua menghadapi ujian ini,” tulisnya.


A Aida Jadi Artis Pertama Terima Suntikan Vaksin Covid-19

Menerima suntikan vaksin Pfizer-BioNTech hari ini, penerbit terkenal, Datuk A Aida merupakan artis pertama negara menerima suntikan tersebut.

Aida menerima suntikan itu menerusi keanggotaannya dalam pasukan Angkatan Pertahanan Awam Malaysia (APM) yang berpangkat Kolonel Bersekutu. Pelbagai cerita tak sedap di dengar mengenai vaksin, bagaimanapun Aida tidak takut untuk menerima suntikan tersebut.

BACA: A Aida Hadiah Nombor Plat Kenderaan Bernilai RM44,444 Untuk Anak

“Apabila nama tersenarai untuk mendapat suntikan vaksin hari ini, saya okay dan tidak ada apa perlu ditakutkan. Bagi saya, takut itu subjektif dan setiap orang berbeza pandangan.

“Malah kalau ada fikir apabila kena vaksin nanti akan mati, apa boleh dicakap adalah mati itu memang pasti dan bila-bila saja. Tak perlu suntik pun kalau sudah ajal akan mati juga. Cumanya, apabila kita mengambil suntikan vaksin sekurang-kurangnya dapat meningkatkan imunisasi badan kita,” katanya kepada Harian Metro.

Difahamkan, sebelum ini pelakon dan anggota kumpulan Elite, Sasha Saidin bersama suaminya Sirhan Wahab menerima suntikan vaksin Covid-19 buat kali kedua di Emirates Field Hospital, Dubai, pada Januari lalu.


“Biar Tak Ada Agama, Dari Ada Agama Tapi Rasa Bagus Tak Pernah Buat Dosa”

Hampir sebulan berlalu, namun usahawan sensasi Sajat atau nama sebenarnya Muhammad Sajjad Kamarzaman masih tidak dapat dikesan lagi selepas waran tangkapnya dikeluarkan mahkamah tinggi syariah.

Bagaimanapun sejak beberapa hari ini, Sajat dilihat masih aktif di media sosial. Terbaru, Sajat dilihat mengeluarkan kenyataan menyentuh perihal agama.

Menerusi Insta Story, Sajat seakan memerli sesetengah pihak yang merasakan diri mereka tidak pernah berbuat dosa serta menggelar mereka munafik.

Dalam beberapa perkongsian lain, Sajat memberitahu bahawa dirinya akan kembali bangkit daripada segala masalah yang berlaku. Sajat turut meluahkan rasa berang dengan memaki haters dengan kata-kata yang kurang sopan.

Sudah hampir sebulan diburu Jabatan Agama Islam Selangor (JAIS), Sajat masih belum berjaya ditangkap sejak waran tangkap ke atasnya dikeluarkan 23 Februari lalu. Terdahulu, pihak polis memaklumkan kemungkinan Sajat berada di luar negara.


myNEWS Berbaloi Bersama! Kolaborasi Dengan Jenama Tempatan Nak Bagi 10 Set Baju Raya Keluarga

Wah…pejam celik pejam celik sekejap jer masa berlalu. Tak lama jer nanti kita akan sambut Raya setelah sebulan berpuasa! So excited…

Anda nak tahu apa yang lagi excited? Bila anda boleh dapat baju raya percuma dari jenama dan pereka tempatan yang gila awesome ni weh.

Inilah kolaborasi padu dari myNEWS bersama jenama dan pereka tempatan seperti Ummiriaz, Huda Hassan Design, JK Fashion, Yans Creations, Batek by Rasta Rashid dan Pokoks. Wow! Semuanya gempak-gempak gais.

Malah ada di antara pereka fesyen ini berpengalaman lebih 30 tahun dalam industri ya gais. Dato’ Siti Nurhaliza, Erra Fazira dan Ziana Zain pun pernah pakai baju dari mereka ini. So ada dah boleh bayangkan macam mana baju raya anda tu nanti. Sumpah havoc uols! Legend.

Dan jangan tak tahu, myNEWS nak bagi 10 set baju Raya keluarga yang dijahit sendiri oleh pereka fesyen tempatan ini untuk anda dan juga keluarga anda tau! Bukan untuk anda sorang jer. Pergh, betul teruja nih. Sedondon nanti di Hari Raya.

Apa yang anda perlu buat hanya membelanjakan RM20 dan ke atas di dalam satu resit myNEWS untuk dapatkan 1 stamp. Anda perlu kumpul 3 stamps, kemudian barulah anda layak untuk masuk dalam lucky draw untuk memenangi 10 Set Baju Raya Keluarga ini! Kalau menang ni memang tak payah nak keluarkan duit beli baju raya tahun ni.

Promosi ini bermula dari 1 sehingga 28 April 2021 sahaja! Jadi jangan lepaskan peluang keemasan ini ya gais.

Di samping itu juga, macam yang anda tahu, myNEWS mempunyai kafe yang diberikan nama Maru. Dan specialnya untuk Ramadan ini, Maru kafe berkolaborasi bersama Nestle!

Menu-menunya memang betul asyik gais. Anda boleh merasa menu MaruBeraya ini seperti produk Nestle kegemaran anda sepanjang zaman iaitu Kit Kat, Milo, Nescafe dan Nestum dalam hidangan Maru termasuk Chigiri dengan Milo, Chigiri dengan Nescafe, Kit Kat Croissant, Nestum Onigiri, Nestum Chicken Onigirazu, Nasi Goreng Ayam Nestum dan Bubur Lambuk Nestum.

Fuh! Kecur air liur dahni. Tak sabar nak pergi terjah Maru Kafe dan try menu yang unik ini. Sedapnya.

So kalau anda nak info lanjut boleh je ke FACEBOOK myNEWS di LINK INI.


Wawa Zainal Tunai Hasrat Anak Pakai Gigi Palsu Usia 6 Tahun

Pasti ramai tahu sebelum ini, pelakon Wawa Zainal pernah meluahkan rasa bimbang mengenai masalah gigi dua orang anaknya iaitu Ahmad Fakhruddin Attar dan Hayla Maghfiratul Adzkiyaa.

Terbaru, menerusi satu perkongsian di Instagram, Wawa berkata impian anak keduanya iaitu Hayla yang baru berusia enam tahun untuk memakai gigi palsu akhirnya tercapai.

Wawa berkata anaknya itu melalui prosedur yang sama seperti orang dewasa yang ingin memakai gigi palsu serta turut berkongsikan video proses berkenaan.

“Akhirnya impian Hayla menjadi kenyataan. Cun tak Hayla ada gigi? Untuk Hayla, Wawa buat crown & gigi palsu macam orang tua ni ha apa entah nama dia. Ditidurkan masa pembedahan buang gigi. Ahamdulillah lepas bangun takde rasa sakit pun,” tulisnya.

Dalam entri tersebut Wawa turut meminta ibu bapa yang mempunyai anak mengalami masalah gigi rosak supaya tidak berputus asa. Wawa akui terkilan dituduh tak pandai menjaga gigi anak sedangkan anaknya menggosok gigi dua kali sehari.

“Korang yang ada anak gigi rosak jangan down tau. Wawa pun habis kena tuduh tak pandai jaga gigi anak. Padahal gosok je dua kali sehari. Cuma silapnya lambat jumpa doktor,” katanya.

Wawa mendirikan rumah tangga dengan pelakon Aeril Zafrel dan dikurniakan tiga cahaya mata dimana seorang lagi anak perempuan Aya Soffya kini berusia dua tahun.


Tak Pernah Tinggal, Sudah Tahun Ke-10 Soo Wincci Berpuasa

Seperti Ramadan sebelum ini, penyanyi dan pelakon Dr. Soo Wincci tetap meneruskan aktiviti berpuasa yang sering dilakukan saban tahun. Sedar tak sedar, sudah memasuki tahun kesepuluh Soo Wincci berpuasa.

Menerusi perkongsian di Instagram, bagaimanapun kali ini agak berbeza apabila Miss World Malaysia 2008 perlu menempuh waktu puasa lebih panjang kira-kira 16 jam di Sepanyol.

Dalam satu lagi posting, Soo Wincci ada memuat naik gambar sewaktu berbuka puasa dengan menu yang sederhana sahaja serta mengucapkan selamat berbuka.

Sudah masuk tahun ke-10 berpuasa, ramai yang mengagumi semangat dan kesungguhan Wincci serta mendoakan agar dipermudahkan sepanjang bulan puasa ini.

Difahamkan, model yang kini bergelar doktor itu berada di sana untuk menyambung pengajian serta bekerja sambilan.


Nadzmi Adhwa Hadiahkan Alphard, Ardell Aryana Balas Bagi Mercedes

Baru-baru ini, pelakon Nadzmi Adhwa membuat kejutan dengan menghadiahkan sebuah kereta Toyota Alphard buat isterinya Ardell Aryana sempena ulang tahun kelahiran yang ke-31.

Nampaknya, selepas menghadiahkan isteri kereta Alphard, giliran Nadzmi pula menerima hadiah kereta mewah Mercedes Benz C300 daripada Ardell yang membalas kejutan dilakukan oleh suaminya.

BACA: Sambut Birthday 10 Hari Awal, Nadzmi Adhwa Hadiahkan Isteri Alphard

Menerusi satu perkongsian di Instagram, Nadzmi meluahkan rasa terharu serta memuat naik video memaparkan kereta mewah diterimanya.

“Selamat hari bahagia @ardellaryana. Kalau tiap-tiap hari birthday kau seronok juga kan. Hari-hari aku dapat hadiah

“Dari kawan dulu sampai sekarang kau tak pernah gagal beri kejutan sampai terkentut-kentut aku tadi,” tulisnya.

Perkongsiannya itu mendapat pelbagai reaksi daripada netizen yang tumpang bahagia melihat kedua pelakon itu yang saling membahagiakan pasangan masing-masing.

Ardell dan Nadzmi mendirikan rumah tangga pada 1 September 2019 dan dikurniakan seorang cahaya mata perempuan Arwa Malaikha Urwa yang kini berusia 10 bulan.


Letak Gambar Bekas Suami Di ‘Family Tree’ Anak, Rita Rudaini Dituduh Tak Move On

Hampir lapan tahun bergelar ibu tunggal bukan perkara mudah buat Rita Rudaini kerana dialah ibu dan dia juga bapa. Sudah pasti, Rita mahukan yang terbaik buat anak-anaknya.

Baru-baru ini, Rita dilihat ada memuat naik posting anaknya Airit Rayyan Rizqin diberi tugasan oleh gurunya untuk membuat carta keluarga atau ‘family tree’ beserta gambar.

BACA: Rita Rudaini Dedah Bekas Suami Pernah Tidur Seminggu Dengan Anak-Anak Dirumahnya

Menerusi entri itu, Rita bergurau mahu meletakkan gambar pelakon Korea bagi menggantikan gambar pemain bola sepak terkenal Aidil Zafuan namun bimbang cikgu pula akan pengsan.

Perkongsian Rita itu mendapat pelbagai reaksi daripada netizen yang sebak melihat gambar anaknya itu. Namun, ada juga yang mengecam serta menuduh Rita belum move on dari bekas suaminya itu.

Tidak mudah melatah, Rita dilihat membalas komen netizen itu supaya berfikir terlebih dahulu sebelum melemparkan tuduhan tidak wajar.

Rita mendirikan rumah tangga bersama pemain bola sepak negara, Mohd Aidil Zafuan Abdul Radzak. Namun bercerai pada 2013. Hasil perkongsian hidup, mereka dikurniakan dua cahaya mata lelaki, Airit Rayyan Rizqin dan Airit Qaqa Arjuna.


Eyra Hazali Hadiahkan Ibu Bapa Proton X70

Sudah lama menyimpan hasrat untuk memberi kereta yang besar dan selesa buat ibu bapanya, pelakon Eyra Hazali gembira menghadiahkan kereta Proton X70 buat kedua orang tuanya.

Meluahkan rasa syukur hasratnya itu sudah pun tercapai, Eyra berkata hadiah itu adalah sebagai tanda menghargai jasa ibu bapanya yang membesarkan mereka tujuh beradik.

“Selalu tertanya-tanya bilalah dapat belikan mummy dan ayah kereta yang lebih selesa. Siapa sangka, rezeki melimpah ruah pada awal tahun, Alhamdulillah dapat serahkan sendiri dekat ‘parents’.

“Hadiah ini tak sebesar jasa mummy dan ayah besarkan kami 7 beradik, selagi ada kudrat, Eyra buat apa sahaja untuk senangkan ‘mummy’ dan ayah,” tulisya.

Selain memberlikan hadiah istimewa buat ibu bapanya, suami Eyra iaitu penjaga gol kelab bola sepak, Johor Darul Ta’azim (JDT), Haziq Nadzli turut membeli sebuah kereta baharu jenis Vellfire.

Eyra dan Haziq mendirikan rumah tangga pada 1 November 2019 dan dikurniakan cahaya mata lelaki, Muhammad Hayder Qhalish.


Nak Duduk Rumah Tapi Duit Masuk Jer? Ni Ha Caranya!

Sekarang ni ramai yang impikan kerja mudah, relax, timing kerja sendiri tapi nak gaji asyuk. Kiranya sekali buka akaun bank tu berkepok duit dalam akaun. Yes! Semua pekerjaan ni ada, jika anda kerja keras dan bersungguh-sungguh.

Nak kerja yang hanya duduk di rumah dengan timing kerja sendiri, banyak jer sebenarnya. Nak dengan tak nak jer. Kalau anda nak lagi mudah, nah kami tolong payungkan anda 3 jenis kerja yang boleh buat kerja dari rumah dengan waktu kerja sendiri.

Sekarang ramai yang sudah pun jadi usahawan hasil dari perniagaan online. Kalau orang lain boleh berjaya takkan anda tak boleh berjaya kan? Just keep promot barang jualan anda sampai viral dan orang kenal. Inysallah anda boleh berjaya dan duit dalam bank pun beranak. Siapa tak suka tengok kan bila duit banyak tapi kerja relax jer.

Tersangatlah banyak perniagaan yang anda boleh jumpa dalam Instagram. Anda tengok jer #sayajual macam-macam jenis produk anda boleh jumpa. Kalau anda ada skill menulis apa kata offer jer khidmat penulisan anda ni. Kalau ayat anda power boleh jadi kerja yang luar biasa tapi masyuk!

Zaman sekarang nak jadi agent insurans ni sangatlah mudah. Sambil-sambil duduk atas katil pun boleh jer jual insurans melalui online. Paling penting semua urusan boleh buat melalui online jer.

Kerja insurans semudah ini hanya di Etiqa jer tau. Kalau anda nak tambah income, boleh lah daftar sebagai Etiqa Agent-On-The-Go sekarang. Macam-macam tau anda boleh dapat bila join agent Etiqa ni.

Kalau anda tak yakin juga dengan apa yang kami katakan, nah kami hantarkan Alif Satar untuk yakinkan anda.

Peluang ini tidak terhad untuk yang baru nak mula kan kerja jer tau, yang dah bekerja pun boleh jer apply.  Boleh buat part time kan. Masyuk juga tu!

Paling best dapat tolong orang hanya gunakan phone  korang tu jer. At least, kali ni anda tekan-tekan phone tu masuk juga duit. Bukan macam sebelum ni asyik buka Facebook, Instagram, dan Twitter jer.

Tak susah pun sebenarnya nak jadi  Etiqa Agent-On-The-Go ni. Mudah jer! Semuanya dalam talian jer . Lepas buka web rasmi  Etiqa Agent-On-The-Go korang dah boleh start. Senangkan bila semuanya di hujung jari.

Musim-musim covid ni eloklah anda buat side income dengan cara yang macam ni, tenang pun tenang. Tak perlu nak bangun awal, hadap jem pergi kerja.

Kalau anda nak tahu lebih banyak info pasal agent Etiqa ni, jangan lupa terus ke laman rasmi Etiqa.

Kerja dalam talian ni bila -bila masa pun anda boleh lakukan. Bila kerja dengan waktu kerja sendiri ni, banyak benda yang kita boleh buat!


Alvin Chong Pun Puasa, Pesan Umat Islam Jangan Tinggal Solat

Bulan Ramadan sememangnya paling dinanti umat Islam. Malah, ada juga non-muslim turut berpuasa termasuklah beberapa artis ini yang puasa penuh setiap tahun.

Seperti tahun-tahun sebelum ini, pelakon berbangsa Cina, Alvin Chong turut tidak ketinggalan untuk berpuasa pada tahun ini.

Dalam satu perkongsian di Instagram, Alvin dilihat ada memuat naik videonya bersahur pada hari pertama. Menurut Alvin, dia sangat gemar memakan kurma.

Mengambil kesempatan mengucapkan selamat berpuasa kepada semua yang menjalani ibadah tersebut, ucapan terakhir pelakon itu menjadi perhatian ramai.

Alvin sempat berpesan kepada supaya meningkatkan ibadah dan serta mengingatkan jangan tinggal solat.

Perkongsian Alvin itu mendapat pelbagai reaksi daripada netizen yang menghargai pesanannya itu serta turut mengucapkan selamat berpuasa.


Eizlan Yusof Timang Cahaya Mata Keempat

Tahniah diucapkan buat pelakon Datuk Eizlan Yusof apabila isterinya, Datin Natasha Rosa Boudville selamat melahirkan cahaya mata pertama mereka pada Ramadan pertama, hari ini.

Berita gembira itu dikongsikan oleh Eizlan menerusi Instagram petang tadi. Eizlan berkata bayi perempuannya yang dinamakan Baby ZR buat sementara waktu dilahirkan secara pembedahan.

“Alhamdulillah, isteri saya melahirkan bayi pada Ramadan pertama. Nama sudah ada sebenarnya, cuma saya dan isteri sepakat untuk tidak berkongsi terlebih dahulu. Cukuplah dipanggil Baby ZR,” katanya.

Dalam pada itu, Eizlan memberitahu isteri dan anaknya berada dalam keadaan sihat serta meluahkan rasa syukur dengan kelahiran cahaya mata keempatnya itu.

“Saya bersyukur dikurniakan rezeki, inilah harta dunia akhirat. Terima kasih kepada isteri kerana mengusung kandungan sembilan bulan dan melahirkan cahaya mata, tanda cinta kami,” katanya.

Sebelum ini, Eizlan Yusof pernah berkahwin dengan Vie Santie Harun sebelum berpisah pada tahun 2014. Mereka dikurniakan tiga orang anak iaitu Vie Zaara, Zareef Yusof dan Vie Zaalia.


Genap Sebulan Berkahwin, Risteena Rasa Bertuah Miliki Isa Khan

Semalam genap sebulan usia perkahwinan pasangan selebriti Risteena Munim dan Isa Khan. Menerusi Instagram, Risteena dilihat ada memuat naik foto romantisnya bersama suami.

Risteena berkata sempena meraikan hari istimewa itu, Isa membawanya keluar dating sambil menikmati makanan yang sedap-sedap.

BACA: Risteena Nafi Bulan Madu Di Sabah, Tapi Ada Urusan Kerja

Lebih manis, Risteena turut meluahkan rasa bertuah kerana memiliki Isa sebagai suaminya dan dia gembira bergelar isteri.

“Hari ini (semalam) genap sebulan sebagai suami isteri. Saya berasa sungguh bertuah memiliki awak sebagai suami saya. Saya isteri yang sangat gembira.

“Hari ini, suami cakap nak bawa pergi dating makan sedap-sedap. Tak sabar. Okey nak pergi bersiap dulu,” tulisnya.

Perkongsian Risteena itu mendapat pelbagai reaksi daripada pengikutnya yang mendoakan agar hubungan pasangan itu kekal bahagia.

Sementara itu, adiknya iaitu pelakon Ruhainies turut meninggalkan komen nakal mengusik kakaknya.

“Hari itu sehari, lepas itu seminggu, lepas itu sebulan, lepas itu dua bulan, lepas itu tiga bulan, lepas itu empat bulan. Masuk tujuh bulan saya nak block (sekat akaun),” tulisnya.

Risteena dan Isa Khan mendirikan rumah tangga pada 12 Mac lalu dalam satu majlis pernikahan yang diadakan di Masjid Tuanku Mizan Zainal Abidin, Putrajaya.


“Jujur Saya Cakap, Sebelum Ini Saya Gagal Jadi Suami Terbaik”

Perubahan pengacara dan pelawak Nabil Ahmad yang memilih untuk berhijrah ke arah kebaikan dan mendekatkan diri dengan agama di sambut baik oleh ramai pihak.

Namun, ada juga yang mengatakan perubahan yang berlaku ke atas dirinya terlalu drastik sehingga ada yang melabel Nabil berbuat demikian huntuk mengikut jejak orang lain.

Enggan ambil peduli dengan apa yang diperkatakan orang ramai mengenai dirinya, Nabil berkata apa yang penting dia tahu apa yang sedang dikerjakan.

“Saya sendiri pun tidak sangka sebenarnya. Apa yang boleh dikatakan, saya lebih tenang dengan apa jua yang saya lakukan ketika ini.

“Saya buat untuk diri sendiri sahaja. Terpulang kepada mana-mana pihak untuk terima atau sebaliknya. Hidayah Allah milik semua,” katanya.

Kata Nabil lagi, perubahan yang berlaku atas kehendak sendiri tanpa paksaan mana-mana pihak. Malah, dirinya sendiri tergerak hati untuk mendekatkan diri dengan agama.

“Saya sendiri tergerak hati mahu memperbaiki dan mendisplinkan diri. Niat saya hanya satu, mahu mendalami ilmu agama sebanyak yang mungkin.

“Kadangkala saya sendiri pun terfikir kenapa baharu sekarang dan pada usia begini saya nekad untuk berubah dan mendekatkan diri dengan agama. Kenapa tidak dahulu lagi,” ujarnya.

Meluahkan rasa syukur isterinya, Zira Ayub kini sudah berhijab, Nabil akui sebelum ini dirinya bukan seorang suami terbaik.

“Alhamdulillah, isteri saya, Zira Ayub juga kini sudah bertudung. Anak-anak dan keluarga juga banyak berubah ke arah kebaikan.

“Jujur saya katakan, sebelum ini saya gagal jadi suami yang terbaik. Cara yang saya gunakan untuk mendidik isteri dan anak-anak silap,” katanya.

Dalam pada itu, Nabil akan terus berada dalam dunia hiburan meskipun sudah berhijrah kerana baginya merasakan ia platform paling mudah untuk menyebarkan kebaikkan.

“Saya akan terus berkarya dan berkongsi bakat selagi diterima. Pada masa sama, saya mahu mencari reda Allah.

“Masakan saya mahu berhenti begitu saja. Lagipun pada saya, bidang hiburan juga merupakan antara platform dan medan terbaik untuk menyalur dan berkongsi ilmu berkaitan agama.

“Tiada apa yang saya mahukan. Cukup hidup diberkati dan memiliki masa depan yang cerah sebagai manusia beragama Islam. Insya-Allah,” katanya.


“Jaga Isteri Baik-Baik, Insya-Allah Murah Rezeki Kita”

Sebut sahaja nama pelakon Edika Yusof, sememangnya ramai mengagumi kesetiaan pelakon berusia 54 tahun menjaga isterinya Norhidayah Yusri, yang lumpuh sejak 16 tahun lalu.

Baru-baru ini, Edika dijemput dalam satu program khas Astro Ria bergelar ‘Borak Kelamin’ bagi bercerita tentang topik ‘Cinta Luar Biasa’.

BACA: Sambut Anniversary Ke-18, Edika Yusof Terus Setia Jaga Isteri Lumpuh

Menerusi rancangan itu, Edika ditanya oleh pengacara Elly Mazlein dan Awal Ashaari jika dia memasang niat untuk berkahwin lagi. Edika mengakui dia sering ditanya soalan tersebut, malah ibunya sendiri juga pernah bertanyakan mengenai perkara itu.

“Soal mahu kahwin lagi ni, bukan hanya orang luar yang tanya. Malah, ibu saya sendiri pernah mengutarakannya memikirkan hal anak-anak yang masih kecil dan keadaan isteri yang mungkin selamanya begitu,” kataya.

Turut berkongsi cerita, Edika berkata dia membesar dalam keluarga bapanya berpoligami dan melihat kesusahan ibunya membesarkan mereka adik beradik membuatkan dia tidak mahu melukakan hati isterinya.

“Saya lihat kesusahan ibu membesarkan anak-anaknya. Seorang ibu sanggup berkorban apa saja untuk anak-anaknya. Jadi, saya lihat kenapa saya ingin melukakan hati isteri saya sebegitu..” katanya.

Dalam pada itu, Edika berkata daripada memikirkan hal kahwin lain adalah lebih baik agar dirinya membantu isteri untuk pulih semula.

“Alhamdulillah, semakin lama, keadaannya semakin baik. Mukanya bertambah cantik, memori semakin baik dan sudah mampu melakukan kerja-kerja di rumah seperti berniaga ‘online’,” katanya.

Ditanya bagaimana seorang suami kekal setia dengan isteri dalam keadaan sebegitu, Edika berkata jika menjaga isteri dengan baik, kehidupan akan bertambah baik.

“Kita hangan hanya berserah kepada Allah tanpa lakukan sesuatu. Berusahalah untuk bantu isteri jadi lebih baik. Jangan pernah putus asa dan lari dari masalah kerana ia tak membantu.

“Jaga isteri baik-baik, Insya Allah rezeki kita pun akan dimurahkan. Ini yang saya nampak dalam hidup saya sendiri. Alhamdulillah, anak-anak pun baik, isteri makin berdikari. Syukur,” katanya lagi.


Mira Filzah Sedih Tak Dapat Sahur, Buka Puasa Hari-Hari Dengan Suami

Pertama kali menyambut Ramadan sebagai isteri, pelakon Mira Filzah meluahkan rasa gembira dan truja untuk menyediakan juadah sahur dan berbuka buat suaminya, Wan Emir Astar.

Bagaimanapun, Ramadan kali ini agak sedih dimana Mira berkata dia tidak berkesempatan bersahur dan berbuka bersama suami dan keluarga kerana sibuk dengan urusan kerja.

“Tahun pertama berpuasa sebagai seorang isteri. Sebelum kahwin dah fikir macam-macam nak buat. Tengok tengok, jadual ‘shooting’ dah anjak masuk sampai akhir puasa.

“Mungkin tahun ni boleh kira berapa kali je dapat sahur dan berbuka bersama Emir, Mak, Abah dan keluarga lain, Atuk dengan Opah lagi lah. Tak dapat balik kampung,” tulisnya.

Meskipun terpaksa berkorban tidak dapat bersama dengan insan tersayang, namun Mira akur dengan tanggungjawab serta menyifatkan kerja juga adalah satu ibadah.

Menerusi perkongsian di Instagram itu, Mira sempat memohon maaf kepada suaminya serta mengucapkan terima kasih kerana memahami kerjayanya.

“Tak apa lah, kerja pun satu tanggungjawab dan ibadah dengan niat yang betul. Sorry sayang I. Terima kasih sebab memahami. Semoga ibadah puasa kita diterima Allah,” tulisnya.

Mira mendirikan rumah tangga dengan Wan Emir Astar pada 3 September 2020 di Bukit Kiara, Kuala Lumpur.


Polis Cadang Neelofa, PU Riz Dikenakan Kompaun Langgar SOP

Berikutan dakwaan pelanggaran prosedur operasi standard (SOP) ketika majlis pernikahan, pihak polis mencadangkan kompaun dikeluarkan terhadap Neelofa dan suaminya, PU Riz.

Ketua Polis Daerah Dang Wangi, Asisten Komisioner Mohamad Zainal Abdullah berkata, kertas siasatan telah diserahkan kepada Timbalan Pendakwa Raya untuk tindakan seterusnya.

“Timbalan Pendakwa Raya yang akan putuskan sama ada didakwa atau sebaliknya dan kami sudah serahkan kertas siasatan. Polis memberi cadangan untuk dikompaun,” katanya.

Terdahulu, pihak polis membuka kertas siasatan membabitkan majlis perkahwinan Neelofa dan PU Riz. Kes disiasat mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342).

Sebelum ini hangat diperkatakan mengenai isu pelanggaran SOP apabila tular di media sosial satu gambar menunjukkan jemputan yang hadir tidak mematuhi SOP.


Tak Mahu Cakap Belakang, Hattan Terus Tegur Jika Artis Buat Silap

Lantang bersuara mengenai selebriti dan Instafamous mengambil kesempatan dengan kebenaran rentas negeri, penyanyi Datuk Hattan berkata tegurannya itu tidak ditujukan kepada mana-mana pihak.

Penyanyi berusia 57 tahun itu berkata tegurannya itu berdasarkan fakta dan bukan hanya sekadar bercakap kosong secara membabi buta.

“Salah ke saya nak tegur? Kalau saya tak tegur, siapa lagi nak buat teguran itu? Saya bukan beri teguran secara membabi buta. Bila saya rasa fakta itu betul, saya akan kongsi dan ia hanya pendapat peribadi,” katanya.

Dalam pada itu, Hattan berkata dia tetap akan bersuara terutama isu melibatkan industri muzik. Ujarnya, dia kurang gemar dengan sikap segelintir artis yang memuji di hadapan tapi mengutuk di belakang.

“Saya akan bersuara… contoh fasal muzik, kalau ada yang tak kena, saya akan tegur dan ia adalah pendapat peribadi saya. Jadi, kalau nak dengar, dengar la. Saya rasa sakit jiwa bila tak ada orang tegur.

“Sesama artis ini asyik memuji sahaja tapi padahal belakang, kutuk lain. Tapi macam saya bukan kutuk, saya hanya beri semangat. Mereka sepatutnya ambil teguran secara positif, anggap ia pembakar semangat untuk masa depan.

“Takkan nak puji sahaja… bila tak puji, jadi menyampah pula. Saya dan rakan senior industri terutama sifu saya iaitu M Nasir selalu berbincang mengenai industri seni. Kalau ada nampak kelemahan, kena la tegur,” ujarnya.


Berbulan-Bulan Diabai Bekas Isteri, Aidid Akui Nikahi Serina Februari Lalu

Sejak minggu lalu hangat diperkatakan mengenai penikahan pelakon Serina Redzuawan dengan seorang pegawai polis berpangkat inspektor dikenali sebagai Meor Muhammad Aidid Meor Jamaluddin.

Lebih mengejutkan apabila bekas isteri Aidid dikenali sebagai Nur Hamizah Shaffee mendakwa mereka masih lagi suami isteri ketika Serina dan Aidid mendirikan rumah tangga.

BACA: “Aidid Kahwin Dengan Serina Ketika Dia Masih Suami Saya” – Bekas Isteri

Tampil membuka mulut, Aidid mengakui berkahwin dengan Serina ketika dia bergelar suami orang, namun menafikan pelakon itu punca perceraiannya dengan bekas isteri, Nur Hamizah Shaffee.

Kata Aidid lagi, perkahwinannya sudah lama retak dan juga sudah tawar hati dengan bekas isterinya itu.

“Hubungan saya dan dia (Nur Hamizah) sudah bertahun lama bermasalah dan hambar. Hati saya sudah lama tertutup untuknya. Saya bernikah dengan Serina pada bulan Februari lalu.

“Tapi Serina bukan punca kami berantakan. Benar ketika berkahwin kali kedua, dia masih isteri saya. Itu fakta yang saya tak boleh nafikan. Lagipun pada masa sama proses tuntutan cerai di mahkamah memakan masa.

“Kami hanya bercerai secara sah pada 9 Mac lalu. Kini hanya Serina isteri saya, tidak timbul lagi kisah atau perihal bermadu,” katanya.

Menurut Aidid lagi, dia bersedia untuk bertangungjawab serta memberi bekerjasama dengan pihak polis berhubung dakwaan berkahwin kali kedua tanpa kebenaran.

Bagaimanapun, Aidid berkata dia kecewa dengan dakwaan bekas isteri pertamanya yang mengatakan hubungan mereka tiada masalah, sedangkan dia terabai berbulan-bulan.

“Kami menjalinkan hubungan rumah tangga secara jarak jauh atas tuntutan kerja. Namun itu bukan alasan untuk tidak menjalankan tanggungjawab.

“Selain rumah tangga bermasalah, perkahwinan saya dan dia juga ada campur tangan keluarganya. Hati suami mana yang boleh tahan sabar apabila isteri tidak menghormatinya.

“Balik jenguk saya pun susah. Berbulan-bulan saya terbiar tanpa dipedulikan perasaan dan kebajikan diri. Makan pakai saya pun tak terjaga. Ibu bapa dan kawan saya jadi saksi hidup ini macam orang bujang,” katanya.


Enggan Ulas Video Seksi, Nonny Nadirah Mohon Maaf

Sebelum ini hangat diperkatakan apabila pelakon Nonny Nadirah memuat naik foto wanita seksi memakai seluar pendek dengan stokin jarang.

Kemudian, Nonny dilihat memuat naik video berendam di dalam sebuah tong air, sekaligus menimbulkan spekulasi di kalangan netizen yang tertanya-tanya apa terjadi kepada pelakon itu.

Bagaimanapun, pagi tadi Nonny dilihat ada memuat naik satu perkongsian di Insta Story tampil memohon maaf di atas segala kesalahan yang pernah dilakukan.

Mengakui merindui semua pihak, Nonny memohon maaf di atas segala kesalahan sempena bulan Ramadan serta meminta mendoakan yang terbaik untuk dirinya.

“Saya Nonny Nadirah ingin memohon maaf di atas segala salah dan silap yang terang mahupun tersembunyi. Doakan yang terbaik untuk saya.

“Saya sayang semua kerana Allah. Keluarga, sahabat dan peminat, maaf dan terima kasih untuk segala-galanya,”

Enggan mengulas mengenai isu terpalit dirinya sebelum ini, Nonny menjelaskan segala keburukan datang daripadanya dan setiap manusia melalui ujian berbeza.

“Mana yang baik, ambil kerana semua itu datangnya daripada Allah, yang tak elok itu daripada saya.

“Setiap individu itu melalui fasa ujian yang berlainan. Apapun yang korang cakap saya terima dengan hati yang terbuka. Saya sayang semua dan selamat berpuasa,” katanya lagi.


Tomok & Pengarah Raja Mukhriz Akui ‘Cendana’ Sangat Positif Untuk Industri Kreatif

Pengumuman manfaat menerusi peluang pekerjaan yang disediakan kerajaan menerusi inisiatif pemulihan Agensi Pembangunan Ekonomi Budaya Malaysia (Cendana) berjumlah RM10 juta mendapat feedback positif dari kalangan beberapa rakan artis.

Antaranya adalah penyanyi, Tomok dan juga pengarah dan penerbit, Raja Mukhriz Raja Ahmad Kamaruddin.

Bagi Tomok, Cendana adalah satu perkara yang sangat positif untuk industri kreatif dari segi filem, muzik dan sebagainya. Jelasnya, sejak COVID-19 melanda negara kita setahun lepas, banyak kerja yang tak boleh dibuat dan ia melibatkan bukan sahaja artis tapi juga orang di belakang tabir.

Tambahnya, bila adanya inisiatif ataupun dana dari kerajaan ini, ianya satu benda yang sangat bagus dan positif.

Ia bukan saja membantu artis dalam menjalani kehidupan tapi turut membantu orang di belakang tabir di samping dapat merancakkan lagi industri kita untuk menghasilkan lagi karya-karya yang lagi bagus.

Tipu sangat kalau golongan artis tak terkesan dengan kehadiran mengejut COVID-19 di negara kita ini kan. Macam tu juga apa yang Tomok beritahu kami semasa dia ditemubual oleh kami.

Jelasnya, dia juga turut terkesan dengan COVID-19 ini selepas ia mula menyerang tahun lepas.

“Memang terkesan teruk. Bukan artis jer tapi satu dunia terkesan. Dari segi skop pekerjaan pula, tahun lepas adalah tahun yang menguji semua orang dan juga industri kreatif apabila kita tak boleh nak buat event dan juga aktiviti lain. Memang sangat terkesan.”

“Jadi bila sekarang ni dah boleh start kerja balik macam biasa, ianya satu perkara yang baik untuk industri filem dan juga semua yang terlibat terutamanya orang-orang industri. Nak pula sekarang ini kita dah mula menyambut Ramadan, ada juga pendapatan untuk kami.”

Jelasnya lagi, bila adanya dana ini dan juga boleh mula kerja semula, perkara ini yang kita perlu bersyukur. Dalam masa yang sama, kita kena jaga SOP sebabnya COVID-19 tu masih lagi ada.

“Walaupun kerajaan dah beri kelonggaran kepada kita, kita kena sentiasa berjaga-jaga. Jaga SOP dan jaga jarak.”

Bagi pengarah dan penerbit, Raja Mukhriz pula berkata Inisiatif Pemulihan Cendana ini adalah salah satu boosting yang sangat-sangat baik kerana ia boleh memangkinkan dan menggerakkan balik industri kreatif.

“Tak kisahlah muzik ke, drama ke atau filem, kehadiran COVID-19 memang memberi kesan terutamanya selepas kerajaan mengumumkan PKP dulu.”

“Jadi, Inisiatif Pemulihan Cendana ini sangat bagus dan seharusnya ini jadi benchmark. Kita pun tak tahu apa yang bakal terjadi di kemudian hari. Mungkin hari ini virus datang, entah esok atau lusa kita pun tak tahu apa lagi yang menunggu kita. Alhamdulilah Inisiatif Pemulihan Cendana ini sangat-sangat baik untuk industri kreatif.”

Bila ditanya berkenaan kesan daripada COVID-19, ini jawapan yang diberi Raja Mukhriz.

“Kesan ni sebagai satu rantaian. Kalau kita tak dapat produce macam saya contohnya, sebagai pengarah dan penerbit, jika kita tak ada projek karya untuk tv station ke apa, yang effectnya adalah melibatkan kepada rantaian pekerja-pekerja.”

“Jadi macam saya sebagai penerbit, sekiranya ada job dan shooting bolehlah saya menggajikan banyak pekerja. Jadi apa yang terjadi setahun yang lepas tu, dimana proses ini tak dapat dilakukan dan ianya memberi kesan kepada kreatif industri yang bukan hanya filem sahaja tapi termasuk juga dengan muzik sekali. Tak boleh nak berkarya dan buat job tu.”

“Bagi saya Inisiatif Pemulihan Cendana ini adalah satu benchmark yang bagus. Dan usaha-usaha seperti ini perlu dilakukan tetapi kita juga sebagai warga kreatif jangan mempersia-siakan usahah ini.”

“Bukan sahaja Cendana tapi juga inisiatif yang lain seperti PRISMA di bawah FINAS contohnya, harus digunakan sebaik mungkin kerana ini adalah pengalaman pertama bagi semua orang.”

Inisiatif Pemulihan Cendana ini dijangka diterima lebih 3,000 golongan artis dan pekerja budaya dalam industri kreatif negara.

Ini juga adalah sebahagian bantuan kewangan sebanyak RM150 juta di bawah Pelan Jana Semula Ekonomi Negara (PENJANA) bagi membantu industri kreatif yang terkesan akibat pandemik COVID-19.

Bantuan ini juga akan memberi sinar baharu kepada komuniti seni dan budaya di negara kita. Ia juga bagi memastikan industri tersebut kembali bergiat aktif.


Nora Danish Niat Khatam Al-Quran Sekali Lagi, Panggil Ustazah Pantau Bacaan

Berjaya khatam Al-Quran buat pertama kali pada Ramadan tahun lalu, nampaknya pelakon Nora Danish menyimpan niat untuk melakukan perkara sama pada bulan puasa tahun ini.

Nora berkata dia memanfaatkan bulan Ramadan dengan baik untuk mendekatkan diri dengan Allah memandangkan mempunyai kelapangan waktu.

“Bagi saya macam mana buruk pun kita, Ramadan adalah masa untuk kita dekatkan diri dengan Allah. Masa bulan Ramadan inilah yang kami selebriti ada, selalu kami sibuk dengan kerja masing-masing.

“Tahun lepas, saya berjaya khatam Al-Quran buat kali pertama dalam seumur hidup dan tahun ini saya berazam dapat ulang lagi benda sama untuk tahun ini,” katanya.

Dalam pada itu, Nora berkata tahun ini dia mahu memanggil seorang ustazah bagi memantau bacaannya agar apa yang dibaca betul dan jelas.

“Kalau tahun lalu saya khatam Al-Quran dengan berpandukan digital pen, kali ini saya akan panggil ustazah untuk pantau bacaan agar apa yang saya baca itu betul dan jelas.

“Saya sentiasa berdoa agar Allah bukakan hati saya untuk habiskan bacaan Al-Quran dan itu yang saya menangis bila dapat capai perkara itu tahun lalu.

“Suami pun menangis sebab dia tahu saya bersungguh-sungguh (nak khatam Al-Quran) tapi tidaklah sampai saya abaikan keluarga,” katanya lagi.


“Kontroversi Tak Beri Kesan Pada Kebahagiaan Kami”

Baru sahaja mendirikan rumah tangga namun satu demi satu kontroversi terpalit, bagaimanapun selebriti popular Noor Neelofa berkata ia tidak menggoyahkan hubungannya dengan suami, PU Riz atau nama sebenarnya Haris Ismail.

Menurut Neelofa, dia dan suami banyak berbincang mengenai jalan penyelesaian yang perlu dilakukan setiap kali berdepan masalah,

“Alhamdulillah, baru saja beberapa minggu berkahwin, walaupun keadaan boleh dikatakan tegang, namun ia tidak memberi kesan kepada kebahagiaan kami.

“Kami adalah satu pasukan dan selalu berbincang mengenai apa yang patut dan tidak dilakukan. Untuk bahagian itu, Alhamdulillah,” katanya kepada Harian Metro.

Dalam pada itu, Neelofa enggan mengulas lanjut mengenai dakwaan dia dan suami melanggar prosedur operasi standard (SOP) pada majlis perkahwinan dan merentas negeri ke Langkawi baru-baru ini.

“Saya tak nak komen banyak. Suami pesan, janganlah panjang-panjangkan. Dia pun tak ada dengan saya sebab bapa saudaranya meninggal dunia semalam (kemarin),” katanya.


Didakwa Kahwin Kali Kedua Tanpa Kebenaran, Polis Siasat Suami Serina

Hangat diperkatakan mengenai perkahwinan anak Chef Wan iaitu Serina Redzuawan dengan anggota polis Meor Muhammad Aidid apabila didakwa tidak mendapat kebenaran isteri pertama, Nur Hamizah Shaffee.

Susulan itu, pihak polis dilapor membuka kertas siasatan terhadap Aidid berhubung isu tidak memohon untuk berkahwin kali kedua.

BACA: “Aidid Kahwin Dengan Serina Ketika Dia Masih Suami Saya” – Bekas Isteri

Ketua Polis Perak, Datuk Mior Faridalathrash Wahid berkata, Polis Perak menyerahkan siasatan kepada Jabatan Integriti dan Pematuhan Standard (JIPS) Perlis berikutan pegawainya itu sudah bertukar ke Ibu Pejabat Kontinjen Polis (IPK) Perlis.

“Kita serahkan siasatan kepada pihak Jabatan Integriti dan Pematuhan Standard (JIPS) kerana pegawai ini sudah bertukar ke Perlis.

“Saya juga difahamkan satu kertas siasatan tata tertib sudah dibuka terhadap pegawai berkenaan kerana beliau tidak memohon untuk berkahwin kali kedua dan siasatan dijalankan oleh JIPS Perlis,” katanya.

Katanya lagi, perkahwinan pasangan berkenaan sudah berdaftar secara sah di negeri Perlis, namun sekiranya tidak meminta kebenaran mungkin akan dikenakan tindakan tata tertib.

“Perkahwinan mereka memang berdaftar dengan sah di Perlis, lazimnya kalau tidak meminta kebenaran kita akan ambil tindakan tata tertib melalui jabatan tetapi bagaimanapun ia bergantung kepada siasatan dijalankan,” jelasnya.

Terdahulu, Chef Wan meluahkan rasa kecewa apabila mengetahui mengenai perikahan anaknya itu daripada kakaknya serta mendedahkan pasangan itu bernikah di Thailand.

Bagaimanapun, Serina menafikan mereka bernikah di Thailand sebaliknya diadakan di sebuah negeri di Malaysia serta menafikan Aidid merupakan suami orang tetapi seorang duda.


Chef Wan Hampir ‘Sakit Jantung’ Fikirkan Isu Serina

Sejak beberapa hari lalu diperkatakan mengenai penikahan pelakon Serina Redzuawan dengan seorang pegawai polis berpangkat inspektor dikenali sebagai Meor Muhammad Aidid Meor Jamaluddin.

Lebih mengejutkan, bekas isteri Aidid mendakwa pasangan tersebut sudah bernikah ketika mereka masih lagi suami isteri yang sah.

Pendedahan daripada bekas isteri Aidid itu sekaligus membuatkan chef selebriti terkenal, Datuk Redzuawan Ismail atau Chef Wan ‘sakit jantung’ dengan isu anaknya itu.

Menerusi satu perkongsian di Instagram, Chef Wan berkata sudah dua malam beliau mengalami masalah jantung berdegup kencang kerana masalah-masalah tersebut. Katanya lagi, lebih membuatkannya ‘sesak’ apabila netizen menyerangnya tanpa mengetahui hal sebenar.

Chef Wan berkata dia terpaksa bertemu doktor dan mengakui hampir terkena serangan jantung dan sesak nafas kerana hal itu.

“Lets do a thorough check up Dr why i felt my heart suddenly lacked of air and feeling tight breathing. Dia lebih penting kan hati dia, suami dan in law,” tulisnya.

Tambah Chef Wan, beliau juga terpaksa mengambil pil tidur bagi membantu menenangkan mindanya yang tertekan kerana permasalahan tersebut.

Semalam, bekas isteri Aidid dikenali sebagai Nur Hamizah Shaffee mendakwa mereka masih lagi suami isteri ketika Serina dan Aidid mendirikan rumah tangga.

Hamizah yang juga seorang pensyarah turut menyangkal dakwaan Serina sebelum ini mengatakan bahawa Aidid berstatus duda ketika mereka bernikah. Hamizah berkata dia diceraikan Aidid pada 9 Mac lalu dan mendakwa pasangan itu berkahwin pada bulan Februari.


Sajat Ucap Selamat Menyambut Ramadan Buat Umat Islam

Hampir sebulan berlalu, namun usahawan sensasi Sajat masih tidak dapat dikesan lagi. Bagaimanapun Sajat dilihat masih aktif di media sosial.

Terbaru, Sajat atau nama sebenarnya Muhammad Sajjad Kamaruzzaman sempat mengucapkan selamat berpuasa kepada semua umat Islam menerusi Insta Story.

Dalam pada itu, Sajat turut mempromosikan akaun Facebooknya dengan menggunakan nama Jesica Zaman yang baru sahaja dibuat.

Menerusi akaun Facebook tersebut, hanya terdapat gambar anak-anak angkatnya serta gambar buah hatinya, Jados jejaka dari Lubnan.

Sudah hampir sebulan diburu Jabatan Agama Islam Selangor (JAIS), bagaimanapun Sajat masih belum berjaya ditangkap sejak waran tangkap ke atasnya dikeluarkan 23 Februari lalu. Terdahulu, pihak polis memaklumkan kemungkinan Sajat berada di luar negara.


Nadia Brian Bengang Dikata Lapar Perhatian

Tidak mahu dikaitkan lagi dengan bekas suaminya, Mu’izz Nasruddin, pelakon Nadia Brian meminta semua pihak tidak lagi mencantumkan gambarnya dengan bekas suaminya dalam apa sahaja artikel.

Baru-baru ini menerusi Insta Story, Nadia seolah bengang apabila menerima banyak komen body shaming di Instagram miliknya.

BACA: Nadia Brian Minta Bekas Suami Padam Gambar, Pulangkan 19 Kotak Barangan

Menerusi perkongsian itu, Nadia turut memuat naik paparan skrin komen netizen tersebut. Nadia turut bertanyakan perlukah dia membuat laporan kerana ia sudah menjadi kes body shaming.

Dalam pada itu, Nadia turut memberi respon terhadap satu komen netizen yang mengatakan dirinya seolah mahu meraih perhatian.

Nadia tidak mengetahui apa masalah individu berkenaan sedangkan dia langsung tidak mengenalinya. Tidak mudah melatah, Nadia meluahkan rasa syukur dengan rupa paras yang dikurniakan Tuhan.

“Patut buat report ke tak? Dah kes body shaming dah ni. Yang seorang lagi dah kenapa ek? I cantik ke tak kau sakit ke? Kenal kau pun tidak. Ke kau yang gila perhatian. Cantik rupa paras adalah kurniaan Allah SWT. Bersyukur, thank u Allah,” tulisnya.

Terdahulu, netizen mempersoalkan Nadia Brian apabila dia dilihat keluar berjalan-jalan walaupun dikatakan masih dalam tempoh ‘iddah selepas bercerai. Bagaimanapun, Nadia menepis tuduhan tersebut serta mengatakan dia keluar atas urusan kerja bukan untuk berhibur.


“Pelakon Lama Jangan Berlagak, Rasa Awak Selalu Betul”

Baru-baru ini hangat diperkatakan apabila ada segelintir pelakon senior meluahkan rasa kesal dengan isu disiplin pendatang baharu serta seolah tidak serius berlakon.

Perkara itu turut mendapat perhatian pelakon Mimi Lana yang tampil memberi pendapat menerusi Twitter bahawa isu disiplin tidak seharusnya ditujukan kepada pelakon baharu sahaja.

“Pelakon baharu atau lama, kedua-duanya sama sahaja. Setiap orang kena jaga perangai dan jadi contoh yang baik ketika di set pengambaran.

“Saya telah bekerja dengan ramai pelakon baharu serta lama, tidak logik rasanya jika hendak hentam mereka yang baharu sahaja,” tulisnya.

Kata Mimi lagi, bergelar pelakon lama bukan ‘tiket’ untuk mereka datang lewat ke set penggambaran, bersikap sombong dan sentiasa merasakan diri mereka betul.

“Jadi pelakon lama, bukan tiket untuk selalu datang lewat dan berlagak merasa semua yang awak cakap itu betul,” katanya.


“Aidid Kahwin Dengan Serina Ketika Dia Masih Suami Saya” – Bekas Isteri

Sejak beberapa hari lalu hangat diperkatakan mengenai penikahan pelakon Serina Redzuawan dengan seorang pegawai polis berpangkat inspektor dikenali sebagai Meor Muhammad Aidid Meor Jamaluddin

Terbaru, bekas isteri Aidid dikenali sebagai Nur Hamizah Shaffee mendakwa mereka masih lagi suami isteri ketika Serina dan Aidid mendirikan rumah tangga.

Hamizah yang juga seorang pensyarah turut menyangkal dakwaan Serina sebelum ini mengatakan bahawa Aidid berstatus duda ketika mereka bernikah.

“Saya cuma nak bersihkan nama keluarga, sebab tu saya beritahu perkara sebenar. Saya tak tahu kenapa mereka (Serina dan Aidid) perlu menipu. Memang benar Aidid berkahwin dengan Serina ketika dia masih suami saya yang sah.

“Sebenarnya hubungan saya dengan bekas suami tiada sebarang masalah dan kehidupan bahagia biarpun kadangkala terpaksa berjauhan kerana kerja masing-masing,” katanya.

Bagaimanapun, Hamizah berkata dia diceraikan Aidid pada 9 Mac lalu dan mendakwa pasangan itu berkahwin pada bulan Februari.

“Ikutkan saya nak berdiam diri sahaja, tapi apabila dia (Serina) beritahu perkara tidak betul, saya perlu bersuara. Saya syak mereka bernikah pada minggu ketiga Februari.”

“Pada awal 9 Mac lalu, saya diceraikan dengan talak satu. Cukup sebulan kami bercerai, Serina kongsi berita perkahwinan,” katanya.

Dalam pada itu, Hamizah berkata dia cuba menghubungi bapa Serina bagi menjelaskan perkara sebenar namun panggilannya tidak berjawab.

“Saya ada hubungi Chef Wan untuk jelaskan hal ini tapi tak berjawab. Dia tidak tahu apa-apa fasal pernikahan mereka.”

“Chef Wan langsung tak salah dala hal ini…saya harap netizen pun jangan menilai dengan membaca cerita satu pihak (Serina) sahaja,” katanya.

Sebelum ini, Chef Wan meluahkan rasa kecewa dan terkejut pernikahan anaknya itu langsung tidak diketahuinya. Ujarnya, lebih kecewa anaknya sudah lama berkahwin di Thailand.


Terlalu Penat, Janna Nick Menangis Tertekan

Perkongsian terbaru Janna Nick menjadi perhatian apabila memuat naik video luahan hatinya yang tertekan dengan urusan kerja sehingga menitiskan air mata.

Menurut Janna, dia terlalu bekerja keras sehingga fizikalnya letih namun tidak mampu melawan fikirannya yang hanya memikirkan tentang kerja.

“Saya jenis yang suka bekerja dan tidak boleh duduk diam sahaja. Malah, jadual saya padat hingga hujung tahun ini dan walaupun badan penat tetapi otak saya kata tidak.

“Bayangkan saya duduk seorang, tak buat apa-apa tapi lima, enam suara dalam kepala memberi idea berbeza untuk bekerja,” tulisnya.

Kata Janna lagi, dia mengakui kegembiraan yang ditunjukkan kepada umum hanyalah palsu semata-mata untuk menutup rasa tidak bahagia yang dilaluinya.

Janna berkata lagi, dia hanya mahukan kehidupan normal seperti manusia biasa, namun mindanya seakan dikawal kerana tuntutan kerja.

“I’m just a normal human who want to live a normal life. I don’t like talking, I don’t like meeting people. Dulu bila I tak happy, I could find reasons for me not to be happy.

“Sekarang, I’m so happy tapi my brain won’t allow me to rest. From this I know, that I am my own problem. But no worries, I’ll fix myself,” katanya.

Perkongsian Janna itu mendapat pelbagai reaksi daripada rakan artis dan netizen memberikan kata-kata semangat serta memintanya untuk berehat seketika.


10 Tahun Menanti, Azmi Saat Bakal Timang Anak Pertama

Selepas hampir 10 tahun menanti, vokalis kumpulan Caliph Buskers, Azmi Saat mendedahkan bakal menimang cahaya mata sulung.

Berita gembira itu dikongsikan oleh penyanyi itu selepas kumpulannya iaitu Heart memenangi Juara Muzikal Lawak Superstar 2 (MLS2).

“Sebenarnya saya sudah mengetahui perkara ini sejak 2 bulan lalu tetapi masih belum memberitahu sesiapa kerana kandungan itu masih awal. Alhamdulillah, kini kandungan isteri dah memasuki usia 4 bulan,” ujarnya.

Azmi berkata sebelum ini isterinya pernah hamil namun tiada rezeki menimang cahaya mata selepas keguguran pada tahun ke-8 perkahwinan mereka.

“Sebenarnya isteri pernah hamil di tahun ke-8 perkahwinan. Tapi tak sampai 2 bulan gugur, tak ada rezeki. Saya sangat bersyukur Allah kurniakan nikmat sekali lagi untuk rasa tahun ini,” katanya.

Dalam pada itu, Azmi turut berkongsi cerita mendebarkan apabila isterinya terpaksa dikejarkan ke hospital akibat sesak nafas sewaktu dia sedang membuat latihan persembahan MLS2.

“Saya terpaksa bergegas ke hospital atas urusan kecemasan, Isteri memang ada asma jadi dia alami sesak nafas akibat penyakit itu. Alhamdulillah selepas mendapat rawatan doktor, isteri kembali pulih,” katanya.

Azmi mendrikan rumah tangga pada tahun 2011 dengan wanita pilihan hati, Nazira Muhammad yang juga merupakan seorang OKU cacat penglihatan.


Pilih Jejaka British, Haliza Misbun Terima Hantaran Sebuah Rumah

Tahniah diucapkan kepada pelakon Haliza Misbun yang sah bergelar isteri kepada duda anak satu yang juga warga Britain, Matthew John Rodgers, di Masjid Ar Rahah, Kampung Kerinchi semalam.

Pasangan itu dinikahkan Penolong Pendaftar Nikah Cerai Masjid Ar Rahah, Kampung Kerinchi, Ustaz Mohd Lazim Khairudin dan berwalikan adik lelaki Haliza iaitu Othman Misbun.

Majlis pernikahan pelakon berusia 48 tahun itu diadakan mengikut prosedur operasi standard (SOP) yang dihadiri 50 tetamu sahaja.

Pada majlis tersebut, Haliza menerima mas kahwin RM80 dan hantaran berupa sebuah rumah. Pihak lelaki memberi tiga dulang hantaran, manakala Haliza membalas dengan lima dulang hantaran.

Meluahkan rasa syukur majlis pernikahan berjalan dengan lancar, Haliza berkata segala teka-teki mengenai statusnya sudah terjawab bahawa ini merupakan perkahwinan pertamanya.

“Ini perkahwinan pertama saya. Alhamdulilah, selama ini saya tahu ada yang sangsi dan berteka-teki dengan status saya.

“Ada juga yang menyangka saya sudah berkahwin. Hari ini saya bersyukur segala yang dinantikan saya sudah hampir sempurna. Kehadirannya melengkapi kehidupan ini. Insya-Allah,” katanya.

Berkongsi cerita mengenai perkenalan dengan suaminya, Haliza berkata dia dan suami menjalin hubungan sejak empat tahun lalu.

Dia sudah menetap di Malaysia sejak sembilan tahun lalu. Kami kenal menerusi kawan. Pertemuan di restoran di Damansara Heights ketika keluar bersama kawan yang lain memutik rasa cinta.

“Malah selepas setahun akrab, dia adalah lelaki pertama yang saya berani bawa berjumpa keluarga. Saya berasa yakin dengan kesungguhannya dan kami mula terbuka dalam pelbagai aspek. Pengalaman hidup masing masing mematangkan diri barang kali menjadi faktor keserasian itu mudah diperoleh,” katanya.


“Kamal Adli Caring, Loving & Gila-Gila”

Baru sahaja melangsungkan majlis merisik yang diadakan di sebuah hotel terkemuka baru-baru ini, Uqasha Senrose dan Kamal Adli dijangka bakal menamatkan zaman bujang pertengahan tahun ini.

Bakal menempuh fasa baharu dan bergelar isteri tidak lama lagi, Uqasha berkata apabila sudah bergelar isteri akan sendiri belajar dan pandai.

“Bila pergi kursus kahwin semua akan diajar, kita buatlah ‘research’. Memasak saya selalu buat dan boleh belajar.

“Tak semestinya nak kahwin baru belajar memasak sebab saya pun masih ada ibu untuk mengajar saya memasak dan semua benda,” katanya.

Ditanya mengenai bakal suaminya, Uqasha menyifatkan Kamal seorang lelaki yang bertanggungjawab serta penyayang. Malah, Uqasha turut mengatakan Kamal seorang pelakon serba boleh.

Difahamkan, pasangan itu akan mengadakan tiga majlis berasingan untuk keluarga, rakan artis dan media serta peminat.


Nadia Brian Minta Bekas Suami Padam Gambar, Pulangkan 19 Kotak Barangan

Kemelut rumah tangga pelakon Nadia Brian dan bekas suaminya, Mu’izz Nasruddin bertemu titik noktah apabila pasangan itu sah bercerai talak satu, Jumaat lalu.

Tidak mahu lagi dikaitkan, Nadia meminta semua pihak tidak lagi mencantumkan gambarnya dengan bekas suaminya dalam apa sahaja artikel.

Malah, Nadia turut meminta Muizz memadam semua gambarnya yang ada dalam simpanan termasuklah di media sosial.

“Saya mohon kepada semua pihak supaya tidak menggunakan gambar saya bersama bekas suami, tidak kiralah gambar bersama dalam satu foto atau gambar yang dicantumkan. Saya tak mahu ada apa-apa kaitan dengannya lagi.

“Saya juga minta Muizz supaya memadam gambar-gambar yang ada kaitan dengan saya tidak kiralah sama ada dalam simpanannya atau di platform media sosial,” katanya.

Dalam pada itu, selain gambar Nadia turut meminta bekas suaminya memulangkan beberapa barangan peribadinya sebanyak 19 kotak.

“Ada 19 kotak mengandungi barangan yang saya beli sendiri, hadiah peminat, barangan daripada pereka fesyen dan tajaan milik saya masih ada dengannya. Saya harap dia dapat pulangkan barang-barang itu kerana kami sudah tak ada sebarang kaitan,” katanya.


A Aida Hadiah Nombor Plat Kenderaan Bernilai RM44,444 Untuk Anak

Berjaya membida nombor pendaftaran kenderaan ALY554 (ALYSSA) yang dianggarkan bernilai RM44,444, penerbit Datuk A Aida berkata bidaan itu adalah hadiah untuk anak sulungnya yang baru menamatkan pengajian baru-baru ini.

Menurut Aida, dia sudah menunggu sejak tiga bulan lalu dan berniat untuk hadiahkan buat anaknya Wan Az Aleesa selepas tamat pengajian di peringkat Sarjana Muda Dietetik dengan kepujian di Universiti Kebangsaan Malaysia (UKM).

“Saya sudah tunggu nombor itu sejak tiga bulan lalu dan memang sudah niat untuk hadiahkan kepada Aleesa selepas konvokesyen tempoh hari. Sebelum ini saya pernah kalah bidaan nombor pendaftaran ALL154 juga nak dihadiahkan kepadanya.

“Jam 10 malam tadi saya sudah mula duduk depan komputer. Apabila mula saja bidaan, saya terus masuk. Alhamdulillah, niat ini dipermudahkan. Malah, ketika itu Aleesa yang ada bersama turut teruja,” katanya.

Hanya ‘pejam mata’ dengan jumlah bidaan tersebut, Aida berkata baginya nilai dan kasih sayang itu adalah lebih penting.

“Walaupun jumlah besar, tapi saya puas hati. Bagi saya ini memberikan nilai dan kenangan tersendiri di mana akan kekal sampai bila-bila.

“Dalam masa sama, saya hadiahkan nombor ini kerana Aleesa bersetuju untuk menyambung pengajian di peringkat Sarjana dan Doktor Falsafah (PhD) selepas ini. Kalau ikutkan dia nak terus bekerja, tapi selepas dipujuk dia okay,” katanya


Serina Redzuawan Nafi Nikah Di Thailand

Sejak semalam hangat diperkatakan apabila cef selebriti terkenal, Datuk Chef Wan mendakwa anaknya, Serina Redzuawan bernikah di Siam, Thailand.

Bagaimanapun, menerusi satu perkongsian di Instagram, Serina tampil menafikan perkara itu. Serina berkata pernikahannya dengan lelaki dikenali sebagai Aidid berlangsung di sebuah negeri di Malaysia.

“Secara jujur, papa sudah tahu kami bernikah kerana saya sudah maklumkan papa. Suami juga sudah berjumpa dengan papa. Saya pun terkejut papa cakap kami kahwin di Siam.

“Fikirlah secara logik, sempadan pun tutup mana ada buka. Cuba doakan yang baik-baik dan jangan jadikan media sosial tempat tambah dosa, mengumpat, fitnah dan maki hamun orang lain,” tulisnya.

Dalam pada itu, Serina menafikan dakwaan bergelar isteri kedua sebaliknya suaminya yang juga seorang anggota polis berstatus duda tanpa anak.

“Saya ingin jelaskan suami saya bukanlah suami orang, (dia) duda. Sebelum kami berkenalan mereka sudah mempunyai masalah perkahwinan jarak jauh dan belum mempunyai zuriat. Jangan menuduh suami saya dengan perkara tidak benar,” tulisnya lagi.

Kata Serina lagi, bapanya berang dan dan meluahkan kekecewaannya secara terbuka di Instagram semalam kerana hasutan pihak lain.

“Memang saya akui ramai yang hasut dan cucuk papa macam-macam, suka tengok keluarga kami hancur. Saya sentiasa hormati papa. Kami tidak ada masalah pun selama ini.

“Malah, papa sendiri ada muat naik di Instagram dia sebelum ini, dia merestui hubungan kami bernikah benda baik dan halalkan hubungan dituntut dalam Islam,” katanya.


Chef Wan Terkejut Serina Nikah Di Thailand

Baru sahaja sebentar tadi Serina Redzuawan berkongsikan berita gembira mengenai pernikahannya bersama jejaka pilihan dikenali sebagai Aidid, perkongsian bapanya iaitu Datuk Chef Wan mengejutkan ramai.

Menerusi entri di Instagram, Chef Wan berkata pernikahan anaknya itu langsung tidak diketahuinya. Ujarnya, lebih kecewa anaknya sudah lama berkahwin di Thailand.

“Kakak saya hantar gambar ini sambil bertanya, adakah anak saya sudah berkahwin? Saya terkejut. Dia umum dalam Instagram. Dua minggu lalu, dia berkeras nak bernikah sebelum puasa. Dia kata dia dah nikah di Siam pun. Jantung saya bagaikan dipanah petir.

“Dia mahu nikah di rumah saya untuk urusan nikah semula di Malaysia sahaja. Terus saya tak jawab kata-katanya. Dulu pun dia memalukan saya dengan kisah bersama Hani Mohsin dia tu. Dengan apa yang berlaku selepas banak nasihat diberi, saya tidak terkejut.

“Sebagai seorang bapa, apa yang mereka buat cukup mengecewakan. Saya tidak melarang mereka bernikah. Pergi bernikah di Thailand kemudian baru beritahu saya, adakah bagus budi bahasa anak jenis begini?” luahnya.

Seolah kecewa dengan tindakan anaknya itu, Chef Wan berkata dia sudah enggan ambil peduli tentang keputusan anaknya itu, namun mendoakan yang terbaik akan pernikahan Serina.

“Rina, rina. Suka hati kamu berdualah. Kamu pun dah tua, masing-masing tahu dan bertanggungjawab dengan apa yang kamu lakukan, terutama di belakang saya.

“Sebanyak mana pun saya terluka, saya telan sahaja. Walau apa pun, saya harap mereka bahagia. Saya percaya, semua ibu bapa juga berkongsi apa yang saya rasa sekarang. Kita doakan yang terbaik dan aminkan pernikahan mereka ini,” katanya.

Terdahulu, Serina berkata majlis pernikahannya diadakan secara tertutup di masjid serta berterima kasih kepada bapanya kerana merestui perkawinan mereka.


“Fatima Bukan ‘Content’ Media Sosial”

Mengakui jarang memuat naik perkembangan anaknya di media sosial, pelakon Nur Fazura berkata dia enggan menjadikan Nur Fatima Aisya sebagai ‘content’ di media sosial untuk menarik perhatian ramai.

Ujarnya, dia juga tidak mahu terlalu dedahkan anak di media sosial dan merasakan tidak perlu untuk membuat akaun Instagram khas untuk anak perempuannya itu.

“Kami memang tak terfikir nak terlalu dedahkan anak kami di media sosial. Ditambah lagi, dia bukan ‘content’ untuk kami menarik perhatian pengikut dan mengejar ‘likes’ orang ramai.

“Memang tak dinafikan, ramai orang yang minta untuk saya dan Fattah buat video Fatima, tapi kami biasanya akan kongsikan video yang dirasa bagus dan sesuai saja di Instagram keluarga, @fattzuralovelife.

“Setakat ini, Fatima tidak ada akaun Instagram peribadi kerana kami rasakan tidak perlu. Namun, sehingga bila biar masa menentukan. Apa yang saya dan suami kongsikan di fattzuralovelife pun sekadar yang kami fikir bagus dan perlu saja,” katanya.

Pertama kali membawa anaknya ke pusat beli belah untuk menjayakan iklan di pusat beli-belah Suria KLCC semalam, Fazura berkata anaknya sangat teruja dan tidak meragam.

“Ketika situasi pandemik Covid-19 ini, saya memang paranoid nak bawa Fatima keluar bersiar-siar. Jadi, banyak masa kami di rumah saja.

“Apapun, hari ini Fatima nampaknya sangat teruja dibawa keluar dan dia tidak meragam langsung. Dia gembira dan selama enam bulan ini pun sangat senang untuk menguruskannya.

“Kehadiran Fatima melengkapkan keluarga saya dan Fattah. Kami sangat bahagia, tapi masa bergerak agak pantas dan sekejap saja, Fatima sudah berusia enam bulan,” katanya.


Serina Redzuawan Selamat Bernikah Kali Kedua

Tahniah diucapkan kepada pelakon dan anak kepada chef terkenal, Serina Redzuawan yang selamat bernikah hari ini dengan jejaka pilihan hati dikenali sebagai Aidid.

Berkongsikan berita gembira di Instagram sebentar tadi, Serina berkata majlis perkahwinannya diadakan secara tertutup di masjid dan mendahulukan perkara wajib.

“Saya nak umumkan saya dah selamat mendirikan masjid bersama Suami majlis nikah kami secara tertutup sahaja.

“Alhamdulillah diselesaikan yang wajib dahulu, benar jodoh pertemuan, ajal maut itu rahsia Allah. Dialah yang terbaik yang Allah kirimkan buatku untuk menjadi imam serta khalifah dalam keluargaku,” tulisnya.

Dalam pada itu, Serina turut meluahkan rasa syukur perkahwinannya direstui oleh bapanya, Datuk Chef Wan dan majlis perkahwinannya akan diraikan selepas sambutan Hari Raya Aidilfitri nanti.

“Terima kasih Papa merestui perkahwinan kami, InshaAllah lepas raya kita buat kenduri doa selamat dan makan di restoran Papa ya,” katanya.

Terdahulu, Serina pernah berkahwin dengan Gavin Edward O-Luanaigh pada 1 Januari 2010 namun disahkan bercerai pada 1 Ogos 2017.

Hasil perkahwinan mereka dikurniakan sepasang cahaya mata, Tristan Tareef, 11, dan Isabella Saffiya, 10 tahun.


Neelofa Mohon Maaf Isu Langgar SOP, Rentas Negeri

Dikecam teruk gara-gara tidak sensitif dengan berkongsikan foto dan video aktiviti bersantai ketika berada di Langkawi, selebriti popular Neelofa akhirnya mengakui kesilapannya.

Menerusi satu video, Neelofa tampil memohon maaf di atas kesilapannya itu iaitu isu pelanggaran prosedur operasi standard (SOP) ketika majlis perhawinannya dan rentas negeri.

“Saya seikhlas hati memohon maaf atas kesalahan SOP, dalam pengetahuan saya atau di luar pengetahuan saya tentang dua isu ini.

“Saya dan suami mengakui dan menerima hati yang terbuka segala tindakan daripada pihak berkuasa. Sekali lagi saya nak memohon maaf kerana kurang menjaga sensitiviti tentang hal ini,” katanya.

Kata Neelofa lagi, dia sepatutnya memberikan contoh yang baik kepada semua pihak terutama pengikutnya.

“Ada banyak perkara yang saya terlepas pandang dan saya patutnya memberi contoh yang lebih baik mengenai hal itu,” katanya.

Sejak dua minggu lalu, hangat diperkatakan mengenai majlis perkahwinannya dan suami, PU Riz yang didakwa tidak mengamalkan penjarakan fizikal.

Belum reda dengan isu itu, kecoh apabila tular kunjungan pasangan itu ke Langkawi atas urusan kerja namun gambar dikonsikan seperti bercuti.


Cik B Tak Guna Kabel Mama Nak Jadi Artis

Meskipun dikenali ramai sebagai anak kepada jutawan kosmetik, Datuk Seri Vida, namun Cik B tidak menggunakan ‘kabel’ untuk bergelar anak seni.

Menurut Cik B atau nama sebenarnya Nur Edlynn Zamileen berkata, dia berada dalam industri hiburan hasil kerja kerasnya. Bagaimanapun, dia tidak menafikan bahawa ibu adalah pendorong utamanya.

“Sebenarnya tidak. Saya tak ada gunakan kabel atau apa. Saya berdikari untuk menempatkan nama saya dalam industri hiburan.

“Walaupun sekarang saya lebih dikenali berbanding mama, itu tak menjadi masalah. Pada masa sama, saya juga menjadi salah satu pemasaran untuk jenama mama. Apa pun, nama saya dikenali pun atas sebab mama dan dorongan mama,” katanya.

Muncul sebagai penyanyi rap, Cik B berkata dia menerima segala kecaman dengan hati terbuka serta menggunakan setiap kritikan untuk memperbaiki segala kekurangan.

“Bila orang kecam dan cakap nyanyian rap saya tak sedap didengar, saya sendiri terkejut kerana mama cakap, suara saya bagus.

“Tipulah kalau saya cakap saya tak rasa tertekan. Tapi, saya terima setiap kritikan itu untuk memperbaiki kekurangan saya,” katanya.


Erma Fatima Tak Kisah Instafamous Jadi Pelakon, Bosan Tengok Muka Lama

Sebelum ini ramai pelakon meluahkan rasa kesal dengan sikap segelintir pendatang baharu seolah tidak serius berlakon, namun lain pula dengan Erma Fatima yang tidak kisah golongan Instafamous menjadi pelakon.

Pengarah dan pelakon terkenal itu berkata dia melihat kedatangan muka baru dalam industri sebagai suatu perkembangan yang baik namun perlu hadir dengan niat yang betul.

“Saya tiada masalah untuk golongan Instafamous atau mana-mana artis BBNU nak jadi pelakon, saya mengalu-alukan kedatangan mereka tapi ia perlulah datang dengan niat yang betul.

“Janganlah pula kau baru berlakon tapi dah ada cerita buruk skandal sana sini atau ada gambar bogel.. itu merosakkan nama industri. Tapi kalau niat betul untuk cari rezeki, saya okay saja,” katanya.

Erma turut memberikan pendapatnya bahawa golongan pelakon senior perlu menerima hakikat bahawa setiap pelakon ada ‘tempoh luput’ dan menerima dengan terbuka kehadiran pelapis baru.

“Industri kita ini kekurangan pelakon dan yang marah-marah itu pun tahu mengenai perkara ini.

“Takkan balik-balik nak guna Remy Ishak, Zul Ariffin atau Shukri Yahaya sahaja, nanti orang kata, asyik muka pelakon yang sama,” katanya.


Lebih 3,000 Artis, Pekerja Budaya Bakal Terima Manfaat Dari Inisiatif RM10 Juta Cendana

Lebih 3,000 golongan artis dan pekerja budaya dalam industri kreatif negara boleh tersenyum gembira selepas mereka dijangka menerima manfaat menerusi peluang pekerjaan yang disediakan menerusi inisiatif pemulihan Agensi Pembangunan Ekonomi Budaya Malaysia (Cendana) berjumlah RM10 juta.

Seramai 575 orang daripada jumlah tersebut telah pun menerima geran pembiayaan tersebut pada 5 April lepas. Ia juga adalah sebahagian daripada bantuan kewangan sebanyak RM150 juta di bawah Pelan Jana Semula Ekonomi Negara (PENJANA) bagi membantu industri kreatif yang terkesan akibat pandemik COVID-19.

Antara penerima geran inisiatif Cendana yang hadir secara fizikal dan maya pada majlis pengumuman penerima di Pusat Seni Persembahan Kuala Lumpur (KLPAC) – Gambar Astro AWANI

Menteri Komunikasi dan Multimedia, Datuk Saifuddin Abdullah berkata, bantuan ini akan memberi sinar baharu kepada komuniti seni dan budaya di negara kita. Ia juga bagi memastikan industri tersebut kembali bergiat aktif.

“Antara bidang yang menerima manfaat itu ialah Program Pembiayaan Karya Kilat; Pilihan Industri Kraf; Program Kewangan Muzik Independen; Program Kewangan Seni Persembahan; Program Pemulihan Lokasi Seni; Program Kewangan Organisasi Seni Berdaya Saing; dan Program Seni Awam ‘Art in The City’.

“Individu kolektif, kumpulan dan organisasi yang berjaya menerima manfaat pada hari ini menerima saiz geran yang berbeza bergantung kepada aplikasi dan program yang disasarkan,” katanya dalam majlis pengumuman penerima dana inisiatif Cendana di Pusat Seni Persembahan Kuala Lumpur (KLPAC).

Turut hadir dalam majlis tersebut adalah Ketua Pegawai Eksekutif Cendana, Izan Satrina Mohd Sallehudin dan Pengerusi MyCreative Ventures, Noor Azmi Mat Said.

Jelas Saifuddin lagi, penerima yang berjaya menerima jumlah geran serendah RM3,500 hingga RM150,000, bergantung kepada permohonan dan program pemohon.

Katanya, Inisiatif Pemulihan Cendana juga menyediakan sokongan yang diperlukan untuk ruang, organisasi seni, penerbitan, kugiran dan kumpulan teater dengan mewujudkan peluang pekerjaan.

Sementara itu, Izan berkata komuniti seni dan budaya kini sedang melalui proses pemulihan semula dan telah menunjukkan perkembangan positif selepas terkesan akibat pandemik COVID-19 sejak setahun lalu.

“Sebanyak 1,545 permohonan diterima dari seluruh negara sejak Julai tahun lalu. Program-program yang sedia ada masing-masing ada keunikan yang berlainan dan tujuan program tersebut adalah berlainan, serta saiz geran juga berlainan,” ujar beliau.

Penerima geran kebanyakan dari Sabah, Sarawak, Kelantan, Perak, serta Kedah dengan 38 peratus daripada mereka menghasilkan produk buatan Malaysia.

Selain itu, 35 peratus pemuliharaan warisan, 11 peratus kraf kontemporari, sembilan peratus kraf yang hampir pupus, lima peratus dalam latihan kraf manakala dua peratus lagi dalam inovasi kraf.